**LATVIJAS REPUBLIKAS NACIONĀLAIS ZIŅOJUMS APVIENOTO NĀCIJU ORGANIZĀCIJAS**

**VISPĀRĒJĀ PERIODISKĀ PĀRSKATA**

**2.CIKLA IETVAROS**

**I. NACIONĀLĀ ZIŅOJUMA IZSTRĀDES METODOLOĢIJA**

1. Latvijas nacionālais ziņojums Apvienoto Nāciju Organizācijas (turpmāk – ANO) Vispārējā periodiskā pārskata otrā cikla ietvaros ir sagatavots saskaņā ar ANO Cilvēktiesību padomes rezolūcijas Nr.16/21 pielikuma 5.paragrāfā noteiktajām vadlīnijām.
2. Latvijas pirmais nacionālais ziņojums ANO Vispārējā periodiskā pārskata ietvaros tika izskatīts 2011.gada 11.maijā. Latvija saņēma kopumā 122 rekomendācijas, no kurām tika akceptēta 71 rekomendācija. Tobrīd 17 no atbalstītajām rekomendācijām jau bija īstenotas vai atradās īstenošanas procesā.
3. Ārlietu ministrija ir atbildīgā institūcija par ziņojuma sagatavošanu un koordināciju tās gaitā. Ziņojuma sagatavošanai tika izveidota starpinstitucionāla darba grupa.[[1]](#endnote-2) Ziņojuma projekts tika nodots izvērtēšanai Tiesībsarga birojam un nevalstiskajām organizācijām (turpmāk – NVO), kas sniedza savu viedokli un komentārus.
4. Ziņojumā iekļauta informācija par Latvijas galvenajiem sasniegumiem, labās prakses piemēriem un izaicinājumiem cilvēktiesību jomā kopš ANO Vispārējā periodiskā pārskata pirmā pārskata cikla, kā arī informācija par tajā akceptēto rekomendāciju izpildi.
5. Ziņojums tika izskatīts un apstiprināts Ministru kabinetā (turpmāk–MK) 2015.gada …septembrī.

**II. SASNIEGUMI, LABĀS PRAKSES PIEMĒRI, IZAICINĀJUMI**

**Dzimumu līdztiesība**

1. Latvija ir sasniegusi ļoti pozitīvus rādītājus sieviešu iesaistē lēmumu pieņemšanā, īpaši ekonomikas jomā. Saskaņā ar Uzņēmumu reģistra datiem trešā daļa no visiem Latvijas uzņēmumiem pieder sievietēm. 2014.gadā 31.44% amatu Latvijas uzņēmumu valdēs un padomēs ieņēma sievietes. Savukārt biržā kotēto uzņēmumu vadībā 2014.gada oktobrī bija 31% sieviešu, kas ir otrais augstākais rādītājs Eiropas Savienībā (turpmāk– ES). Vienlaikus aktuāls saglabājas jautājums par vienlīdzīgu atalgojumu sievietēm un vīriešiem, kā risināšanai ir īstenoti dažādi pasākumi, lai mazinātu riskus un apstākļus, kas veido šādas atšķirības, kā arī īstenoti sabiedrības izpratnes veicināšanas pasākumi.
2. Latvijā izglītības jomā iezīmējas tendence, ka sievietes ir izglītotākas nekā vīrieši, un īpaši izteikta atšķirība ir augstāko izglītību ieguvušo vidū – saskaņā ar Izglītības un zinātnes ministrijas datiem sieviešu īpatsvars absolventu vidū 2009. gadā bija 71%, 2014.gadā – 65%. Vienlaikus sievietes ir mazāk pārstāvētas zinātnes un tehniskajās disciplīnās visos izglītības līmeņos, kas atspoguļojas arī darba tirgū. Izglītības segregācijas mazināšanai Dzimumu līdztiesības komitejas (skat. 122.paragrāfu) izveidota darba grupa 2013.gadā izstrādāja rekomendācijas „Sieviešu un vīriešu skaita līdzsvarošanai un dzimumu līdztiesības aspektu integrēšanai Latvijas pirmsskolas, vispārējās, profesionālās un augstākās izglītības līmeņos, izglītības procesā un saturā līdz 2020. gadam.” Jāturpina pievērst uzmanību zēnu sniegumam, lai mazinātu mācību sasniegumu atšķirības (apjēgtā) lasītprasmē, matemātikā un dabaszinātnēs, kā arī samazināt no izglītības sistēmas „izkritušo” bērnu, īpaši zēnu, skaitu.

**Vardarbība ģimenē**

1. 2014.gada 31.martā spēkā stājās kompleksi grozījumi normatīvajos aktos, ar kuriem tiek ieviesta pagaidu aizsardzība pret vardarbību. Lai arī grozījumi stājās spēkā nesen, tiesu prakse to piemērošanā ir attīstīta. Latvija turpina tiesiskā regulējuma pilnveidošanu, lai pievienotos Eiropas Padomes Konvencijai par vardarbības pret sievietēm un vardarbības ģimenē novēršanu un apkarošanu. Liela uzmanība tikusi pievērsta arī ekspertu un sabiedrības izpratnes veicināšanas pasākumiem par vardarbību ģimenē.

**Cilvēku tirdzniecība**

1. Laikā no 2013. līdz 2014.gadam ir veikta virkne normatīvā regulējuma uzlabojumu cilvēku tirdzniecības apkarošanas jomā, piemēram, 2013.gada 1.janvārī spēkā stājās grozījumi likumā “Par valsts kompensāciju cietušajiem”, ar kuriem tika noteikts, ka cilvēku tirdzniecībā cietušajam ir tiesības saņemt valsts kompensāciju. Cilvēku tirdzniecības upuriem, kuri piedalās kriminālprocesā par cilvēku tirdzniecību kā cietušie vai liecinieki, ir tiesības saņemt papildus atbalsta pakalpojumus līdz 150 stundām gadā: psihosociālu palīdzību, tajā skaitā individuālas jurista, sociālā darbinieka konsultācijas; tulka pakalpojumus; palīdzību juridisko dokumentu noformēšanā; pārstāvību tiesā, ja tāda nepieciešama.
2. Ievērojami ir ticis palielināts valsts finansējums cilvēku tirdzniecības upuru sociālajai rehabilitācijai (2011.gadā – 41 250 EUR, 2012.gadā – 87 794 EUR, 2013.gadā – 93 384 EUR un 2014.gadā – 159 378 EUR). Cilvēku tirdzniecības upuriem tiek garantēti valsts nodrošinātie sociālās rehabilitācijas pasākumi, valsts kompensācija, atveseļošanās laiks, uzturēšanās atļauja, īpaša aizsardzība, medicīniskā aprūpe, izglītība un pieeja darba tirgum.
3. Viens no izaicinājumiem cilvēku tirdzniecības novēršanas jomā ir bijis stereotipu kliedēšana par vīriešiem – cilvēku tirdzniecības upuriem, kurus bija sarežģīti pārliecināt saņemt atbalstu. Šobrīd vērojama tendence, ka vīriešu skaits, kuri piesakās sociālās rehabilitācijas pasākumu saņemšanai pakāpeniski pieaug (2011.gadā – 1 vīrietis; 2012.gadā– 3; 2013.gadā – 0; 2014.gadā– 8).

**Mātes un bērna veselība**

1. Pēdējos gados īpaša uzmanība tikusi pievērsta mātes un bērna veselības veicināšanai. 2012.gads tika pasludināts par Mātes un bērna veselības gadu, un tā laikā tika īstenots plašs tēmai veltītu pasākumu loks. 2012.gadā tika arī pieņemts Mātes un bērna veselības uzlabošanas plāns 2012. – 2014.gadam, kā mērķis bija uzlabot mātes un bērna veselību, tajā skaitā samazināt perinatālo mirstību un mātes mirstību, nodrošinot plānotu un koordinētu pasākumu veikšanu trīs virzienos: mātes un bērna veselības uzlabošanā, neauglības ārstēšanā un starpnozaru sadarbībā.

**Sabiedrības integrācija**

1. Latvija ir sasniegusi ievērojamu progresu naturalizācijas procesa veicināšanā,[[2]](#endnote-3) samazinot nepilsoņu[[3]](#endnote-4) skaitu no 29% (730 000) 1995. gadā līdz 12,2% (262 622) 2015. gada janvārī. Pēc 2013.gada Pilsonības likuma grozījumu stāšanās spēkā (skat. ziņojuma 20.paragrāfu) no 52% uz 82,3% ir palielinājusies jaundzimušo, kuriem abi vecāki ir nepilsoņi, reģistrācija par Latvijas pilsoņiem. Kopumā 99% bērnu, kas piedzimuši Latvijas teritorijā 2014. gadā, ir Latvijas pilsoņi (salīdzinājumam 2011. gadā – 96,7%).
2. Pēdējo gadu laikā ir ievērojami uzlabojušās latviešu valodas zināšanas mazākumtautību pārstāvju, īpaši jauniešu vidū. Saskaņā ar 2014. gada pētījuma “Piederības sajūta Latvijai” rezultātiem latviešu valodu zināmā līmenī pārvalda vairāk nekā 94% mazākumtautību pārstāvju. Ja 1996. gadā 49% mazākumtautību jauniešu savas latviešu valodas zināšanas vērtēja kā labas, tad 2014.gadā savas latviešu valodas zināšanas kā teicamas un labas vērtē jau 77% mazākumtautību jauniešu vecumā no 18 līdz 24 gadiem. 2014. un 2015.gadā arī ievērojami pieaudzis to mazākumtautību skolēnu skaits (76% un 79%), kuri par eksāmenu atbildes valodu izvēlējušies latviešu valodu (salīdzinoši 2010. un 2011. gadā tie bija 60%).
3. Sabiedrības integrācijas fonds 2012.gadā atsāka īstenot programmu „Latviešu valodas apguve pieaugušajiem” un 2012./2013. mācību gadā tika nodrošināta latviešu valodas apmācība 1 625 personām (valsts budžets – 231 217 EUR). Būtisks ieguldījums valsts valodas zināšanu apguvē un pilnveidošanā tiek nodrošināts ar Nodarbinātības valsts aģentūras organizēto latviešu valodas kursu palīdzību. Laika posmā no 2010. – 2014. gadam valsts valodu šajos kursos apguvušas 38 688 personas (finansējums – 13 426 984 EUR); 2015. gadā plānotais finansējums ir 1 131 131 EUR.

**E-pārvaldība**

1. Laikā no 2009. – 2013.gadam Latvijā par 20% ir palielinājies privātpersonu īpatsvars, kuras regulāri lieto internetu (2009.gadā – 50%, 2013.gadā – 70%). Pastāvīgi tiek paplašināts e-pakalpojumu loks. 2015.gada jūnijā portālā [www.latvija.lv](http://www.latvija.lv) bija pieejami kopumā 99 e-pakalpojumi, kas tiek īstenoti sadarbībā ar valsts pārvaldes un pašvaldības iestādēm. 2011.gadā darbību uzsāka portāls ManaBalss.lv, kas ir sabiedrības iniciatīvu platforma, kurā ikviens 16 gadu vecumu sasniedzis Latvijas pilsonis var ierosināt likumdošanas iniciatīvas. Katra iniciatīva, ko paraksta vismaz 10 000 pilsoņu, tiek nodota izskatīšanai Saeimā. 2013.gadā tika pieņemtas Informācijas sabiedrības attīstības pamatnostādnes 2014.– 2020.gadam, kuru viens no pamatprincipiem ir piekļuves informācijai nodrošināšana, tādējādi sekmējot cilvēktiesību ievērošanu, dzimumu līdztiesību, izglītību, sabiedrības līdzdalību, publisko caurspīdīgumu.
2. 2014.gada 11.martā tika apstiprināts e-veselības tiesiskais regulējums – MK noteikumi Nr.134 „Noteikumi par vienoto veselības nozares elektronisko informācijas sistēmu”, kas nosaka, ka e-veselības risinājumu izmantošana, piemēram, e-recepšu un e-darbnespējas lapu izrakstīšana ārstniecības iestādēm jāuzsāk līdz 2016.gadam.

**III. NORMATĪVĀ UN INSTITUCIONĀLĀ IETVARA UZLABOJUMI**

1. Latvijas cilvēktiesību veicināšanas un aizsardzības normatīvais un institucionālais ietvars tika detalizēti aprakstīts Latvijas nacionālajā ziņojumā ANO Vispārējā periodiskā pārskata pirmajā ciklā.
2. **Nacionālie tiesību akti**

**Satversmes preambula**

1. 2014. gada 19. jūnijā pēc ilgstošas un vispusīgas diskusijas sabiedrībā, kā arī ekspertu un likumdevēju vidū, Saeimā tika apstiprināta Satversmes preambula. Preambula negroza Satversmē ietvertās normas un principus, bet nostiprina tos, atspoguļojot Latvijas valsts mērķus, darbības pamatprincipus un Latvijas konstitucionālās identitātes būtību. Latvijas Satversmē ietvertie demokrātijas, plurālisma un cilvēktiesību principi, kuri skaidri un negrozāmi nosaka un garantē tiesības personām, kas pieder pie mazākumtautībām, saglabāt un attīstīt viņu valodu, etnisko un kultūras identitāti, preambulā tiek vēlreiz apstiprināti.

**Grozījumi Pilsonības likumā**

1. 2013. gada 9. maijā pēc divu gadu rūpīga darba Saeima pieņēma Grozījumus Pilsonības Likumā (turpmāk - Grozījumi), kas stājās spēkā 2013. gada 1. oktobrī. Pirmkārt, ņemot vērā Latvijas vēstures notikumus, šodien pieaugošo personu mobilitāti un nepieciešamību saglabāt saikni ar pilsoņiem visā pasaulē, līdz ar Grozījumu pieņemšanu tika ievērojami paplašināts dubultās pilsonības piemērojamības loks. Dubultpilsonība Grozījumu izpratnē nozīmē, ka noteiktu valstu pilsoņi var iegūt Latvijas pilsonību, saglabājot savu pilsonību, un otrādi. Otrkārt, līdz ar Grozījumu stāšanos spēkā ir vienkāršota pilsonības piešķiršanas procedūra, piemēram, nepilsoņu un bezvalstnieku bērni pēc viena vecāka gribas tiek atzīti par Latvijas pilsoņiem vienlaikus ar bērna dzimšanas reģistrāciju. Tāpat tiek nodrošināta iespēja bērniem līdz 15 gadu vecuma sasniegšanai piešķirt pilsonību, pamatojoties uz viena vecāka iesniegumu (agrāk – pamatojoties uz abu vecāku iesniegumu). Personas no 15 līdz 18 gadu vecumam var reģistrēt kā Latvijas pilsoņus, pamatojoties uz pašas personas iesniegumu. Papildus ir vienkāršotas pastāvīgās uzturēšanās termiņa prasības naturalizācijas pretendentam, kā arī precizēti valodas pārbaudes atvieglojumi un atbrīvojumi no šīs pārbaudes. Piemēram, skolēni, kuri ieguvuši pamatizglītību latviešu valodā, apgūstot tajā vairāk nekā pusi no pamatizglītības programmas, ir atbrīvoti no visiem naturalizācijas eksāmeniem.
2. **Institucionālais ietvars**

**Valsts policijas Iekšējās drošības biroja reforma**

1. Lai nodrošinātu izmeklēšanas iestāžu amatpersonu izdarīto noziedzīgo nodarījumu efektīvu, objektīvu un neatkarīgu izmeklēšanu, Saeima 2014. gada 17. decembrī pieņēma “Iekšējās drošības biroja likumu”, kas paredz izveidot jaunu, iekšlietu ministra pārraudzībā esošu iestādi, pārņemot Valsts policijas Iekšējās drošības biroja funkcijas Valsts policijas amatpersonu izdarīto noziedzīgo nodarījumu izmeklēšanā. Paredzēts, ka jaunizveidotā iestāde veiks pirmstiesas izmeklēšanu par visiem Iekšlietu ministrijas padotībā esošo iestāžu amatpersonu un darbinieku (izņemot Drošības policijas amatpersonas un darbiniekus) izdarītajiem noziedzīgajiem nodarījumiem, kā arī Ieslodzījuma vietu pārvaldes amatpersonu, pašvaldību policiju un Ostas policijas darbinieku veiktajiem noziedzīgajiem nodarījumiem, ja tie saistīti ar vardarbību. Jaunizveidotais birojs uzsāks darbību 2015. gada 1.novembrī.
2. Komentējot ziņojuma projektu, tiesībsargs aicināja pievērst uzmanību minētās institūcijas kapacitātes stiprināšanai cilvēku resursu piesaistē un esošo darbinieku apmācībā.

**Nacionālā cilvēktiesību institūcija (ombuds)** **(rekomendācijas Nr. 91.5.** **– 91.7., 92.1.-92.4., 93.17.-93.20.)**

1. Tiesībsarga birojs ir Latvijas nacionālā cilvēktiesību institūcija, kas darbojas saskaņā ar ANO Parīzes principiem. Tiesībsarga likums noteic, ka Tiesībsargs savā darbībā ir neatkarīgs un pakļaujas vienīgi likumam. Tiesībsarga birojs gan izskata individuālus iesniegumus, gan risina sistēmiskas problēmas cilvēktiesību jomā. Tiesībsarga biroja funkcijās ietilpst arī bērnu tiesību jautājumi, un šim nolūkam ir izveidota Bērnu tiesību nodaļa.
2. 2010.gadā Tiesībsarga birojs saņēma 1359 individuālos iesniegumus; 2011. gadā – 2246; 2012. gadā – 2633; 2013. gadā– 2563; 2014.gadā – 1877 iesniegumus. Saņemto iesniegumu temati ir bijuši ļoti dažādi, tostarp apstākļi Latvijas cietumos un īstermiņa aizturēšanas vietās, tiesības uz piekļuvi tiesai, diskriminācijas aizliegums nodarbinātības jomā un citi. Iesniegumu skaita pakāpeniska samazināšanās skaidrojama ar to, ka daļa personu izvēlējušās konsultācijas klātienē vai atbildes saņemšanu e-pasta formā. Atbilde tiek sniegta arī uz iesniegumiem, kuri nav valsts valodā.
3. Tiesībsargs izmanto savas tiesības vērsties Satversmes tiesā un sniegt viedokli par likumu grozījumiem Saeimai un Satversmes tiesai. 2014.gadā Tiesībsargs sniedza 17 atzinumus Satversmes tiesai un 35 atzinumus valsts institūcijām par tiesību aktu projektiem.
4. Saistībā ar ekonomiskās krīzes sekām 2011.gadā Latvijas valdība biroja funkciju īstenošanai atvēlēja 788 378 EUR. 2012.gadā valdības sniegtais atbalsts palielinājās līdz 952 171 EUR, 2013.gadā – 952 939 EUR, 2014.gadā –1 126 296 EUR. Lai nodrošinātu efektīvāku Tiesībsarga biroja funkciju īstenošanu, Latvijas valdība ir vairākkārt atvēlējusi papildus finanšu resursus šim mērķim, piemēram, 2014.gadā MK rada iespēju piešķirt papildus finansējumu 92 169 EUR apmērā. Tas apliecina Latvijas valdības centienus stiprināt institūcijas darbību, ko bija ietekmējuši budžeta taupības pasākumi ekonomiskās krīzes apstākļos.
5. Lai gan šobrīd nav finansiālu iespēju izveidot reģionālo biroju, Tiesībsarga biroja pārstāvji regulāri organizē izbraukuma sesijas, tādējādi veicinot Tiesībsarga biroja pieejamību Latvijas reģionos.
6. Būtiska Tiesībsarga biroja funkcija ir sabiedrības izpratnes veicināšana par cilvēktiesībām un to aizsardzības mehānismiem. Tiesībsarga birojs organizē ikgadēju konferenci par aktuāliem cilvēktiesību jautājumiem, rīko kampaņas, izglītojošus seminārus, diskusijas, konsultācijas, kā arī publicē tematiskos ziņojumus[[4]](#endnote-5) un daudzveidīgus izziņas materiālus.
7. 2015.gada martā Tiesībsarga birojs tika akreditēts Nacionālo cilvēktiesību institūciju Starptautiskajā koordinēšanas komitejā, piešķirot tam „A” akreditācijas statusu.

**Sadarbība ar nevalstiskajām organizācijām (rekomendācija Nr.92.7.)**

1. 2014.gada janvārī valdība apstiprināja jaunu NVO un MK sadarbības memorandu. Pilnveidotā memoranda mērķis ir pilsoniskās sabiedrības iesaistes visos lēmumu pieņemšanas līmeņos un stadijās tālāka stiprināšana. Memorandu ir parakstījuši vairāk nekā 350 NVO pārstāvji. Memoranda mērķu un principu īstenošanu valsts pārvaldē veicina Memoranda īstenošanas padome.
2. Daudzas valsts institūcijas ir izveidojušas konsultatīvās padomes ar NVO un cilvēktiesību ekspertu iesaisti. Laikā no 2011. –2014.gadam konsultatīvajās padomēs iesaistīto NVO skaits ir pakāpeniski pieaudzis no 830 līdz 1128 organizācijām. NVO pārstāvji bieži tiek iekļauti arī starpministriju darba grupās, kurās tiek sagatavoti tiesību aktu projekti un plānošanas dokumenti. NVO ir iespēja iesniegt priekšlikumus likumprojektu saskaņošanā un līdzdarboties Saeimas komisiju sēdēs, sniedzot viedokli un priekšlikumus par izstrādātajiem likumprojektiem.
3. Komentējot ziņojuma projektu, tiesībsargs atgādināja, ka ir rekomendējis, ka, lai sekmētu sabiedrības iesaistīšanos savu interešu aizstāvībā, būtu jāstiprina NVO. Tādēļ tiesībsargs ir izteicis atbalstu ierosinājumam, ka specializētas NVO būtu jāfinansē no valsts budžeta.

**C. Starptautiskās saistības (rekomendācijas Nr. 91.1.** **–91.4., 91.15. – 91.16., 93.35. – 93.38.)**

1. Latvija ir pievienojusies galvenajiem ANO cilvēktiesību instrumentiem un regulāri iesniedz ziņojumus šo instrumentu ieviešanas uzraudzības mehānismiem. 2013.gadā ANO Spīdzināšanas izskaušanas komiteja izskatīja kārtējo Latvijas ziņojumu par 1984.gada Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem izpildi Latvijā, savukārt 2014.gadā ANO Cilvēktiesību komitejā tika izskatīts kārtējais Latvijas nacionālais ziņojums par 1966.gada Starptautiskā pakta par pilsoniskajām un politiskajām tiesībām izpildi. 2016.gada janvārī ANO Bērnu tiesību komiteja izskatīs kārtējo Latvijas ziņojumu par 1989.gada Konvencijas par bērna tiesībām izpildi un sākotnējos ziņojumus par šīs Konvencijas divu papildprotokolu – par cīņu pret bērnu iesaistīšanu bruņotajos konfliktos un par cīņu ar tirdzniecību ar bērniem, bērna prostitūciju un bērna pornogrāfiju – ieviešanu Latvijā.
2. 2013.gada 19.aprīlī Latvija pievienojās 1966. gada 16. decembra Starptautiskā pakta par pilsoniskajām un politiskajām tiesībām 2.fakultatīvajam protokolam par nāves soda atcelšanu. Protokols paredz aizliegumu piemērot nāvessodu. Jau kopš 1996.gada septembra Latvijā bija noteikts nāves soda moratorijs, un nevienam tiesājamajam nāves sods netika piespriests un izpildīts. Turklāt 2012. gada 1. janvārī spēkā stājās grozījumi Krimināllikumā, lai izslēgtu nāves sodu kā soda veidu no Krimināllikuma.
3. 2014. gada 18. augustā Latvija ratificēja Eiropas Padomes Konvenciju par bērnu aizsardzību pret seksuālu izmantošanu un seksuālu vardarbību.
4. Latvija laika gaitā izvērtēs iespēju pievienoties citiem starptautiskajiem instrumentiem. Vienlaikus Latvija uzsver Eiropas Cilvēktiesību tiesas darbu (turpmāk – ECT) un plašo kompetenci cilvēktiesību veicināšanas un aizsardzības jomā, saņemot un izskatot individuālās sūdzības. Ikvienai personai ir tiesības iesniegt sūdzību ECT, ja tā uzskata, ka Latvija ir pieļāvusi Eiropas Cilvēka tiesību un pamatbrīvību aizsardzības konvencijā paredzēto tiesību pārkāpumu. ECT nolēmumi ir juridiski saistoši, un valstij**-**atbildētājai ir pienākums darīt visu, tostarp, ja nepieciešams, grozīt normatīvo regulējumu, lai nepieļautu identificēto pārkāpumu atkārtošanos.
5. Latvija cieši sadarbojas ar ANO speciālo procedūru mandātu turētājiem. 2012.gadā Latvija vizītē uzņēma ANO ziņotāju par valstu ārējā parāda un citu attiecīgu starptautisku finanšu saistību ietekmi uz valstu spēju pilnvērtīgi īstenot cilvēktiesības. Latvija turpina iniciatīvu aicināt valstis uzturēt ciešu sadarbību ar speciālajām procedūrām, tostarp izsniedzot tām pastāvīgo ielūgumu.
6. Latvija ir aktīvi strādājusi ne tikai nacionālā, bet arī starptautiskā mērogā, lai veicinātu cilvēktiesību īstenošanu un aizsardzību. To apliecina Latvijas dalība ANO Ekonomisko un sociālo lietu padomē (2011. – 2013.gadā), ANO Dzimumu līdztiesības un sieviešu iespēju veicināšanas institūcijas Izpildpadomē (2013. – 2015.gadā), kā arī ievēlēšana ANO Cilvēktiesību padomē uz laiku no 2015. līdz 2017.gadam.

**IV. PIRMAJĀ PĀRSKATA CIKLĀ SAŅEMTO REKOMENDĀCIJU ĪSTENOŠANA**

**A.Visu veidu diskriminācijas izskaušana (rekomendācijas Nr. 91.22., 92.5. – 92.9., 93.25.** **–93.29., 92.34.)**

1. Latvijā spēkā esošais normatīvais regulējums un starptautiskās saistības, kuras Latvija ir uzņēmusies, noteic, ka cilvēktiesības Latvijā tiek īstenotas bez jebkādas diskriminācijas. Latvijā ir paredzēta gan administratīvā atbildība, gan kriminālatbildība par diskriminācijas aizlieguma pārkāpumu. Valsts uzņemas atbildību par visu Latvijas iedzīvotāju labklājības celšanu un sociālās nodrošināšanas jautājumu risināšanu. Latvijas iedzīvotāji saņem sociālās garantijas un sociālo palīdzību pēc vienotiem principiem un vienlīdzīgā apmērā.
2. 2014.gada 29.oktobrī stājās spēkā grozījumi Krimināllikuma 149.1 pantā, kurā paredzēta kriminālatbildība par diskrimināciju rasu, nacionālās, etniskās vai reliģiskās piederības dēļ vai par cita veida diskriminācijas aizlieguma pārkāpšanu, ja ar to radīts būtisks kaitējums. Pastiprināta atbildība par minēto noziedzīgo nodarījumu paredzēta, ja to izdarījusi valsts amatpersona vai uzņēmuma (uzņēmējsabiedrības) vai organizācijas atbildīgs darbinieks, vai personu grupa vai ja tas izdarīts, izmantojot automatizētu datu apstrādes sistēmu. Grozījumi tika veikti, lai nodrošinātu konsekvenci ar Krimināllikuma 78. un 150. pantu, kuros paredzēta kriminālatbildība par rasu, etniskā, nacionālā, reliģiskā un sociālā naida vai nesaticības izraisīšanu.
3. 2013. gada 2. janvārī spēkā stājās Fizisku personu – saimnieciskās darbības veicēju – diskriminācijas aizlieguma likums. Jaunais likums pilnveido esošo tiesisko regulējumu, nosakot, ka atšķirīga attieksme privātajā un publiskajā jomāattiecībā uz fizisku personu, kura vēlas veikt vaiveic patstāvīgu darbību par atlīdzību, ir aizliegta ne tikai personas dzimuma, rases un etniskās piederības, bet arī invaliditātes, seksuālās orientācijas un politiskās, reliģiskās vai citas pārliecības dēļ.
4. 2013.gada 22.maijā stājās spēkā grozījumi Elektronisko plašsaziņas līdzekļu likumā, saskaņā, ar kuriem likuma 35.pants noteic, ka komerciālos paziņojumos nedrīkst kurināt naidu un aicināt diskriminēt kādu personu vai personu grupu dzimuma, vecuma, reliģiskās, politiskās vai citas pārliecības, seksuālās orientācijas, invaliditātes, rases vai etniskās piederības, valstspiederības vai citu apstākļu dēļ.
5. 2011.gadā pieņemtajās Nacionālās identitātes, pilsoniskās sabiedrības un integrācijas politikas pamatnostādnēs 2012.–2018.gadam, kā viens no rīcības virzieniem, ir noteikts sociāli atstumto grupu iekļaušanās sabiedrībā veicināšana un diskriminācijas novēršana. Šī mērķa sasniegšanai kopš 2012.gada ir tikusi īstenota virkne pasākumu: rīkoti izglītojoši un informatīvi pasākumi; organizēti apmācības semināri valsts pārvaldes un pašvaldību iestāžu darbiniekiem, darba devējiem, žurnālistiem, dažādu profesiju speciālistiem; veiktas izglītojošas aktivitātes dažādām sabiedrības grupām par trešo valstu valstspiederīgajiem un viņu integrāciju; atbalstīti NVO projekti, tajā skaitā romu, lai nodrošinātu to pilnvērtīgu piekļuvi pakalpojumiem un līdzdalību pilsoniskās sabiedrības attīstībā.
6. Vienlīdzīgas attieksmes veicināšana un jebkāda veida diskriminācijas novēršana ir nozīmīga Tiesībsarga biroja darbības joma. Birojs regulāri sniedz tiesisku palīdzība diskriminācijas upuriem, kā arī īsteno sabiedrības izpratnes veicināšanas pasākumus. 2012.gadā Tiesībsarga birojs sadarbībā ar Invalīdu un viņu draugu apvienību „Apeirons” organizēja kampaņu „Te varēja būt darbs” ar mērķi novērst diskrimināciju darba vietās.
7. 2013.gadā Rīgas Juridiskā augstskola sadarbībā ar Ārlietu ministriju organizēja konferenci „Veicinot iecietību Latvijā: likumdošana, prakse un politika”. Tajā tika analizēta Latvijas un starptautiskā pieredze trijās jomās: naida noziegumu kā atbildību pastiprinošu apstākļu regulējums Krimināllikumā, rīcībpolitikas izstrāde un īstenošana iecietības veicināšanai Latvijā, kā arī politiķu loma un atbildība naida runas un iekļaujošas sabiedrības kontekstā. Pirmo reizi šāda konference tika organizēta 2012.gadā.
8. 2012.gadā īpaša uzmanība tika pievērsta vecuma diskriminācijas mazināšanai darba tirgū. Eiropas gada aktīvai novecošanai un paaudžu solidaritātei ietvaros Latvijā tika īstenota virkne pasākumu, tajā skaitā organizētas datorprasmju apmācības senioriem un sociāli izolētām personām Latvijas reģionos (apmācībās piedalījās 6680 seniori); veikts pētījums par šķēršļiem, kas attiecas uz pirmspensijas vecuma personu nodarbinātību; noteikts senioram draudzīgākais uzņēmums; organizēti sabiedrības izpratnes veicināšanas pasākumi Latvijas reģionos.
9. Laikā no 2013. – 2014.gadam Sabiedrības integrācijas fonds sadarbībā ar Latvijas Cilvēktiesību centru un Latvijas Tiesnešu mācību centru Eiropas Kopienas nodarbinātības un sociālās solidaritātes programmas "PROGRESS 2007-2013" sadaļas "Diskriminācijas apkarošana un dažādība" ietvaros tika īstenots projekts „Dažādi cilvēki, atšķirīga pieredze, viena Latvija”. Projekta ietvaros tika īstenots ļoti plašs aktivitāšu loks, tostarp tika izveidots sadarbības tīkls starp valsts pārvaldes institūcijām un NVO; sagatavotas vadlīnijas nediskriminācijas politikas efektīvās uzraudzības sistēmas izstrādei; īstenotas aktivitātes sabiedrības informētības uzlabošanai; īstenotas atbalsta aktivitātes romu tautības cilvēku integrācijai, īpaši pievēršot uzmanību izglītības jomai.
10. 2014.gadā tika uzsākts projekts „Dažādi cilvēki. Atšķirīga pieredze. Viena Latvija II”, kura mērķis ir vairot sabiedrības izpratni, pilnveidot publiskā sektora darbinieku profesionālās prasmes, veicinot dažādības vadību darba vietās, nediskrimināciju un vienlīdzīgas iespējas.
11. Sabiedrības integrācijas fonds īsteno Eiropas Ekonomikas zonas līdzfinansētu programmu „NVO fonds”, kuras ietvaros NVO var iesniegt projektu iesniegumus, kas ir vērsti uz pilsoniskās sabiedrības attīstību un atbalstu sociālajam taisnīgumam, demokrātijai, ilgtspējīgai attīstībai, starpkultūru dialogam, tajā skaitā rasisma, ksenofobijas un diskriminācijas ierobežošanai.
12. 2015.gada jūnijā Rīgā norisinājās *Eiropraida* pasākumi. Kopumā notika aptuveni 50 dažādi pasākumi, tostarp konferences, semināri, diskusijas, izstādes.
13. 2012.–2013. gadā Latvijā tika īstenots Eiropas Padomes projekts „Diskriminācijas apkarošana, kas balstīta uz seksuālu orientāciju un dzimuma identitāti”. Projekta ietvaros NVO „Lesbiešu, geju, biseksuāļu, transpersonu (turpmāk – LGBT) un viņu draugu apvienība „Mozaīka”” ir izstrādājusi rīcības plāna “Vienlīdzīgas un cieņpilnas sabiedrības attīstība” (2015.–2017. gads) projektu, kas ir ticis iesniegts valdībai. Tāpat projekta ietvaros tika īstenotas vairāk nekā 20 aktivitātes par LGBT un cilvēktiesību jautājumiem, tajā skaitā pārskatot normatīvo regulējumu, organizējot seminārus, diskusijas, apmācības un citus pasākumus.

1. Komentējot ziņojuma projektu, „Resursu centrs cilvēkiem ar garīgiem traucējumiem „ZELDA”” (turpmāk – „Resursu centrs „ZELDA””) norādīja uz nepieciešamību pilnveidot, piemēram, Krimināllikumā ietverto pretdiskriminācijas normu praktisku piemērošanu, īpaši attiecībā uz jēdziena „būtisks kaitējums” izpratni.

**B. Cilvēktiesību izglītība (rekomendācija Nr.92.6.)**

1. Jautājumi, kas saistīti ar cilvēktiesību ievērošanu – iecietību, diskriminācijas aizliegumu, etnisko kultūru daudzveidību, dzimumu līdztiesību – ir integrēti vairāku pamatizglītības un vispārējās vidējās izglītības mācību priekšmetu standartu un mācību priekšmetu programmu paraugu saturā. Mācību materiālos iekļautas arī tēmas, kas saistītas ar cilvēku tirdzniecības risku apzināšanos un novēršanu, kā arī fiktīvajām laulībām.
2. Cilvēktiesību jautājumi ir iekļauti valsts pārvaldes institūciju darbinieku, tostarp Valsts policijas koledžas un Valsts robežsardzes koledžas izglītības, kā arī Valsts policijas profesionālās pilnveides programmās. To ietvaros tiek skatīti tādi jautājumi kā spīdzināšanas un citas cietsirdīgas, necilvēcīgas vai cilvēka cieņu pazemojošas izturēšanās vai sodīšanas aizliegums, cilvēku tirdzniecības novēršana, policijas darbinieka rīcības psiholoģiskajiem un tiesiskajiem aspekti seksuālas vardarbības gadījumos, vardarbība ģimenē un citi. Regulāras apmācības un semināri tiek rīkotas arī Ieslodzījuma vietu pārvaldes un Pilsonības un migrācijas lietu pārvaldes (turpmāk – PMLP) amatpersonām. Ekspertu apmācības bieži tiek organizētas sadarbībā ar NVO, kā arī Tiesībsarga biroju.
3. Kopš 1995.gada Latvijā darbojas Latvijas Tiesnešu mācību centrs, kas nodrošina tiesnešu un tiesu darbinieku, prokuroru, advokātu tālākizglītību un profesionālās pilnveides pasākumus. Centra darbības mērķis ir paaugstināt tiesu spriedumu kvalitāti un sagatavot profesionāļus kvalitatīvam darbam ES tiesu sistēmā. Regulāri tiek organizētas apmācības par cilvēktiesību tēmām, piemēram, 2015.gadā tiesnešiem tika piedāvātas apmācības par cilvēktiesību piemērošanu kriminālprocesā, cilvēktiesību piemērošanu administratīvajā procesā, bērnu tiesībām un citām.
4. Lai paaugstinātu prokuroru kvalifikāciju cilvēktiesību jomā, regulāri tiek organizētas dažādas apmācības un semināri, tajā skaitā par vienlīdzības un diskriminācijas mazināšanu, cilvēku tirdzniecības un bērnu tiesību jautājumiem.

**C. Naida noziegumu apkarošana (rekomendācijas Nr. 91.24.** **– 91.25., 92.10., 93.30. – 93.33.)**

1. Ņemot vērā 2014. gada 17. jūnijā MK sēdē atbalstītajā informatīvajā ziņojumā „Par tiesisko regulējumu attiecībā uz atbildību par nacionālā vai etniskā naida izraisīšanu, aicinājumu likvidēt valstisko neatkarību vai graut teritoriālo vienotību un valsts simbolu zaimošanu” (MK sēdes prot. Nr. 33, 93.§) ietvertos secinājumus un priekšlikumus, tika izstrādāts un 2014. gada 29. oktobrī spēkā stājās likums „Grozījumi Krimināllikumā”, paredzot būtiskus grozījumus Krimināllikumā attiecībā uz naida noziegumiem (Krimināllikuma 48., 78., 149.1, un 150.pants).
2. Krimināllikuma 78.pantā ir paredzēta kriminālatbildība par nacionālā, etniskā, rasu vai reliģiskā naida vai nesaticības izraisīšanu.[[5]](#endnote-6) Krimināllikuma 48.pantā noziedzīga nodarījuma izdarīšana rasistisku, nacionālu, etnisku vai reliģisku motīvu dēļ ir noteikta kā atbildību pastiprinošs apstāklis.
3. Krimināllikuma 150.pantā paredzēta kriminālatbildība par darbību, kas vērsta uz naida vai nesaticības izraisīšanu dzimuma, vecuma, invaliditātes vai jebkuru citu pazīmju dēļ (tajā skaitā personas seksuālās orientācijas), ja ar to radīts būtisks kaitējums.
4. 2014.gada 15.maijā Krimināllikuma 74.1 pants tika precizēts un tajā paredzēta kriminālatbildība par genocīda, nozieguma pret cilvēci, nozieguma pret mieru vai kara nozieguma publisku slavināšanu vai īstenotā genocīda, nozieguma pret cilvēci, nozieguma pret mieru vai kara nozieguma, tajā skaitā Padomju Sociālistisko Republiku Savienības (turpmāk – PSRS) un nacistiskās Vācijas īstenotā genocīda, nozieguma pret cilvēci, nozieguma pret mieru vai kara nozieguma pret Latvijas Republiku un tās iedzīvotājiem publisku noliegšanu, attaisnošanu, slavināšanu vai rupju noniecināšanu.
5. Latvijā reģistrēto noziedzīgo nodarījumu, kas saistīti ar naida vai uz aizspriedumiem balstītiem motīviem skaits ir neliels.[[6]](#endnote-7) Kopš 1991.gada Latvijā nav reģistrēta neviena rasistiski motivēta personas nonāvēšana vai cits nodarījums ar smagām sekām. Par naida noziegumiem ikvienai personai ir tiesības iesniegt ziņojumu Valsts policijai vai Drošības policijai (klātienē, telefoniski vai rakstveidā), kā arī izmantojot interneta vietnes http://www.naidanoziegumi.lv (latviešu valodā) un http://cilvektiesibas.org.lv (latviešu, krievu un angļu valodās). Portālu saņemtā informācija tiek nodota kompetento tiesībsargājošo iestāžu rīcībā.
6. Laikā no 2011. 2014.gadam tika īstenota virkne pasākumu, lai izglītotu Valsts policijas darbiniekus un veicinātu sabiedrības izpratni par naida noziegumu tematiku. Jautājumi, kas saistīti ar naida noziegumu apkarošanu, ir iekļauti Valsts policijas koledžas cilvēktiesību apmācību programmā. Valsts policijas koledžā ir tikuši veikti pētījumi un izstrādāta virkne publikāciju šajā jomā.
7. Laika posmā no 2012. – 2013. gadam Valsts policijas koledžas, Valsts policijas un Drošības policijas pārstāvji piedalījās mācībās par radikalizācijas fenomenu un to atpazīšanu, kas notika Eiropas Komisijas programmas “Noziedzības novēršana un apkarošana” ietvaros. Projekta laikā notika kopumā 5 apmācību cikli, tika izstrādāta “Pasniedzēju rokasgrāmata”, kā arī policijas darbiniekiem paredzētais buklets naida noziegumu identificēšanai. 2014. gadā tika izstrādāts bukleta otrais izdevums.
8. Valsts policija un Eiropas Drošības un sadarbības organizācija (turpmāk – EDSO) 2014.gada 23.decembrī noslēdza memorandu par apmācību pret naida noziegumiem ieviešanu tiesībsargājošo iestāžu programmās. 2015.gadā EDSO īstenos divus apmācību kursus, kuri būs paredzēti Valsts policijas koledžas pasniedzējiem un Valsts policijas struktūrvienību priekšniekiem. Turpmāk šāda veida apmācības tiks iekļautas pastāvīgajā Valsts policijas darbinieku izglītības procesā.
9. Naida noziegumu un naida runas izpausmju identificēšana un apkarošana virtuālajā vidē ir cieši saistīta ar kibernoziegumu jomu. Nacionālā līmenī šis jautājums ir aplūkots pamatnostādnēs „Latvijas kiberdrošības stratēģija 2014.–2018. gadam”, jo automatizēta datu apstrādes sistēma var tikt izmantota kā medijs nelikumīgas un godu un cieņu aizskarošas informācijas apritē.
10. Naida runas novēršanas jomā būtisku ieguldījumu sniedz nevalstiskais sektors. Laika posmā no 2014.gada 1.jūlija līdz 31.oktobrim NVO Latvijas Cilvēktiesību centrs īstenoja projektu “NVO rīcībspējas stiprināšana naida kurināšanas ierobežošanai internetā”, kura laikā veica interneta ziņu portālos, laikrakstu un žurnālu interneta versijās un sociālajos tīklos publicētā satura un komentāru monitoringu. Tā mērķis bija identificēt naidīgu saturu, ziņot par to un pārbaudīt, cik efektīvas ir dažādas ziņošanas metodes.
11. Latvija aktīvi līdzdarbojas ES Pamattiesību aģentūras izveidotajā naida noziegumu darba grupā. Latvijas prezidentūras ES Padomē laikā Latvijā (Rīgā) tika organizēta darba grupas 2. sanāksme.

**D. Sabiedrības integrācija**

**1. Personu, kas pieder pie nacionālajām minoritātēm, tiesību veicināšana (rekomendācijas Nr. 91.23., 91.46., 92.15., 93.41.)**

*Mazākumtautību izglītība un kultūra*

1. Latvijas Satversme noteic, ka "personām, kuras pieder pie mazākumtautībām, ir tiesības saglabāt un attīstīt savu valodu, etnisko un kultūras savdabību". Saskaņā ar likumu “Par Latvijas nacionālo un etnisko grupu brīvu attīstību un tiesībām uz kultūras autonomiju” visiem Latvijas pastāvīgajiem iedzīvotājiem ir garantētas tiesības dibināt savas nacionālās biedrības, to apvienības un asociācijas. Valsts pienākums ir sekmēt to darbību un materiālo nodrošināšanu.
2. Latvijas sabiedrība apvieno vairāk nekā 150 tautību pārstāvjus. Mazākumtautības un to kultūra ir neatņemama un svarīga Latvijas sabiedrības un kultūrtelpas sastāvdaļa. Latvijas integrācijas politika pilnībā nodrošina mazākumtautību tiesību aizsardzību un to kultūras, valodas un tradīciju īstenošanu. Valdība turpina sniegt lielu praktisku ieguldījumu mazākumtautību izglītības, kultūras un citās jomās, lai stiprinātu Latvijā dzīvojošo mazākumtautību identitāti.
3. 2011. gada oktobrī tika pieņemtas Nacionālās identitātes, pilsoniskās sabiedrības un integrācijas politikas pamatnostādnes 2012.-2018. gadam (turpmāk – Pamatnostādnes). Pamatnostādnēs uzsvērta mazākumtautība savpatnības saglabāšanas nozīme. 2014. gadā ir uzsākts ieviest Pamatnostādņu īstenošanas plānu laika posmam līdz 2016. gadam, kas paredz attīstīt pilsonisko izglītību, stiprināt tradicionālās un netradicionālās pilsoniskās līdzdalības formas, kā arī veicināt sociāli atstumto grupu iekļaušanos un novērst to diskrimināciju.
4. Viens no Latvijas Izglītības attīstības pamatnostādnēs 2014. turpmāk – 2020. gadam minētajiem uzdevumiem ir veicināt daudzvalodīgas personības attīstību, gan apgūstot svešvalodas, gan sekmējot dzimtās valodas un valsts valodas apguvi. Latvijā ir 2.augstākais daudzvalodības rādītājs ES.
5. Valsts finansē mazākumtautību izglītības programmas septiņās valodās: krievu, poļu, baltkrievu, ukraiņu, igauņu, lietuviešu valodās un ivritā. 2014./2015. mācību gadā valsts finansējumu saņēma 109 izglītības iestādes, kas īsteno mazākumtautību izglītības programmas (tajā skaitā 99 skolas īsteno izglītības programmas krievu valodā un bilingvāli, 4 poļu valodā un bilingvāli, 1 ukraiņu valodā un bilingvāli, 1 baltkrievu valodā un bilingvāli, 2 ebreju, 1 latviešu un lietuviešu, 1 latviešu un igauņu valodā), un 75 divplūsmu skolas (latviešu un mazākumtautību valodu programmas).
6. Regulāri tiek īstenotas pedagogu profesionālās kompetences pilnveides programmas par bilingvālo izglītību, kā arī apmācības latviešu valodas skolotājiem no skolām, kas īsteno mazākumtautību izglītības programmas. Laika posmā no 2012.gada līdz 2014.gadam Latviešu valodas aģentūras pedagogu profesionālās kompetences pilnveides programmas kursos apguvuši kopumā 344 bilingvālo mācību skolotāji, savukārt 2015.gadā ir plānots, ka to apgūs 168 skolotāji. 2014.gadā Valsts izglītības satura centrs ir organizējis seminārus un konferences mazākumtautību valodas skolotājiem par skolēnu lasītprasmes attīstīšanas iespējām valodas stundās visās izglītības pakāpēs, kopumā šajos pasākumos piedalījās aptuveni 420 skolotāju.
7. Īstenojot Pamatnostādnes, īpaša uzmanība ir tikusi pievērsta bērnu un jauniešu mērķa grupai. Organizētajos projektos, kā tiešā mērķa grupa, ir tikuši iesaistīti kopumā 17344 skolēni – 55% latvieši un 45% mazākumtautību pārstāvji. To ietvaros tika īstenoti izglītojoši pasākumi, kas sekmēja latviešu un mazākumtautību kultūras un vēstures apguvi, kā arī notika nometnes, darbnīcas, kultūras un sporta pasākumi un citas aktivitātes.
8. Valdība nodrošina mazākumtautību pārstāvju iesaisti politikas veidošanas un lēmumu pieņemšanas procesā. Kultūras ministrijas paspārnē izveidotas un darbojas vairākas konsultatīvās un politikas uzraudzības padomes: Nacionālās identitātes, pilsoniskās sabiedrības un integrācijas politikas pamatnostādņu īstenošanas uzraudzības padome; Romu integrācijas politikas īstenošanas konsultatīvā padome; Mazākumtautību NVO pārstāvju konsultatīvā komiteja; un Konsultatīvā padome trešo valstu pilsoņu integrācijai. Mazākumtautību pārstāvju intereses tiek nodrošinātas arī ar Valsts prezidenta Mazākumtautību konsultatīvās padomes un Izglītības un zinātnes ministrijas Konsultatīvās padomes mazākumtautību izglītības jautājumos starpniecību.
9. Kultūras ministrijas un Mazākumtautību konsultatīvās komitejas sadarbības rezultātā 2014.gadā ir īstenoti sekojošas programmas un projekti: Kultūras ministrijas NVO atbalsta programma, mazākumtautību radošās nometnes, projekts skolēniem „Eiropas Pēdas Latvijā”, apmācību programma „Kultūras vēstnieki”, Mazākumtautību forums.
10. Mazākumtautību forums pirmo reizi tika organizēts 2013. gadā. 2014. gada 14. novembrī tika organizēts otrais forums „Daudzbalsība, ieklausīšanās un koprade: mazākumtautības Latvijā”. Galvenie pasākuma tematiskie uzsvari bija mazākumtautību līdzdalība, dažādu tautību jauniešu karjeras jautājumi, mazākumtautību izglītības programmu kvalitāte un plašsaziņas līdzekļi.

*Valsts valoda*

1. Valsts valodas politikas pamatprincipi, kas nostiprināti normatīvajos aktos un ietverti arī Valsts valodas politikas pamatnostādnēs 2005.– 2014. gadam, ir saglabāt, aizsargāt un attīstīt latviešu valodu kā valsts valodu un vienlaikus garantēt tiesības noteiktās funkcijās lietot mazākumtautību valodas. Latvijā tiek respektēta visu iedzīvotāju valodu un kultūru daudzveidība un tiek nodrošināta mazākumtautību valodu saglabāšana un attīstība.
2. Latvijas valdība kā vienu no prioritātēm ir izvirzījusi bezmaksas valodas kursu nodrošināšanu, piesaistot arī papildus finanšu resursus. Arī Pamatnostādnes (rīcības virziens „Nacionālā identitāte: valoda un kultūrtelpa”) paredz pasākumus latviešu valodas popularizēšanai. Īstenotās valsts valodas politikas uzdevums ir nodrošināt latviešu valodas apguves pieejamību un nostiprināt latviešu valodas prasmes mazākumtautībām, ārzemēs dzīvojošiem latviešiem un jaunajiem imigrantiem.
3. No valsts budžeta līdzekļiem bezmaksas valodas apmācības organizē Latviešu valodas aģentūra, kā arī Sabiedrības integrācijas fonds un Nodarbinātības valsts aģentūra (skat. arī ziņojuma 15.paragrāfu). 2012.–2014.gadā Izglītības un zinātnes ministrija ir nodrošinājusi latviešu valodas prasmes pilnveidi 574 pirmsskolas izglītības iestāžu pedagogiem. 2015.gadā šāda veida atbalstu ir plānots sniegt 160 pedagogiem. Regulāri tiek organizēti arī pirmsskolas un sākumskolas izglītības iestāžu pedagogu profesionālās kompetences pilnveides pasākumi, kas sevī ietver arī mazākumtautību izglītības iestāžu pedagogu latviešu valodas prasmes uzlabošanu. Tie ir CLIL (*Content and Language Integrated Learning*) metodikas kursi bilingvālo mācību skolotājiem tālmācības formā, meistarklases, konsultācijas un semināri pirmsskolu pedagogiem un 36 stundu kurss “Bilingvāls pedagoģiskais process pirmsskolā”. Laika posmā no 2012.gada līdz 2014.gadam Latviešu valodas aģentūrā šos pasākumus apmeklējuši 1945 pedagogi un 2015.gadā ir plānots sniegt atbalstu 1041 pedagogam.
4. Lai nodrošinātu latviešu valodas apmācības pieejamību dažādām mērķa grupām, Latviešu valodas aģentūra izveidojusi interneta vietni http://maciunmacies.valoda.lv. Šajā resursā ir pieejams liels klāsts bezmaksas mācību materiālu, kurus var izmantot gan pedagogi valodas mācīšanai, gan personas, kuras vēlas apgūt valodu, tajā skaitā trešo valstu pilsoņi. Mājaslapā izvietoti arī valodas mācību līdzekļi ar interaktīvām spēlēm bērniem.
5. Komentējot ziņojuma projektu, tiesībsargs norādīja, ka tiesībsarga 2014.gada pētījumā „Bilingvālā izglītība” tika noskaidrots arī mazākumtautību skolēnu valsts valodas zināšanu pašvērtējums. Saskaņā ar pētījumu 50% skolēnu ir atbildējuši, ka valsts valodas zināšanas ir labas, 33% novērtējuši valsts valodas zināšanas kā „ne labas, ne vājas”, bet 11% skolēnu ir augsts valsts valodas zināšanu pašvērtējums, norādot, ka zināšanas ir ļoti labas. Tikai 5% gadījumu zināšanu pašvērtējums ir norādīts kā vājš, bet 1% gadījumu kā ļoti vājš.
6. Tāpat tiesībsargs norāda, ka, analizējot skolēnu norādīto informāciju par valsts valodas sapratni, zināšanu pašvērtējumu un vēlmi mācīties valsts valodā, redzama korelācija starp zināšanām un motivāciju. 15,5% skolēnu ir pozitīva attieksme pret valsts valodas zināšanu nepieciešamību un lietošanu, ir laba valsts valodas zināšanu sapratne, labs zināšanu pašvērtējums un pozitīva attieksme pret mācībām valsts valodā. Savukārt 13,86% gadījumu skolēni nodarbības valsts valodā saprot viegli, valodas zināšanu pašvērtējums labs, bet tik un tā nevēlas mācīties nevienu priekšmetu valsts valodā. Tam var būt dažādi iemesli: protests, ģimenes nostāja, politiskās retorikas vai mediju ietekme.
7. Komentējot ziņojuma projektu, „Resursu centrs „ZELDA””, uzmanību vērsa uz to, ka līdz šim nevienā no latviešu valodas apguves programmām, kā mērķa grupa, nav minētas personas ar intelektuālās attīstības traucējumiem.

*Romu integrācija*

1. Saskaņā ar PMLP 2015.gada 1.janvāra datiem Latvijā ir reģistrēti 7883 romu tautības pārstāvji, no kuriem 94,4% ir Latvijas pilsoņi. Kultūras ministrijas vadībā 2011.gadā tika izstrādāts nacionālās politikas pasākumu kopums romu integrācijai atbilstoši ES ietvaram attiecībā uz romu integrācijas valsts stratēģijām līdz 2020. gadam. Šis pasākumu kopums ir iekļauts Pamatnostādnēs. Īpaša uzmanība tiek pievērsta romu bērnu izglītības pasākumiem, attīstot romu skolotāju palīgu praksi pirmsskolu un vispārizglītojošajās iestādēs un nodrošinot skolotājus ar izglītojošu un informatīvo materiālu par romu kultūras specifiku.
2. 2012.gadā tika izveidota Romu integrācijas politikas īstenošanas konsultatīvā padome, kuras mērķis ir veicināt Latvijas romu integrācijas politikas attīstību, novērtēt tās īstenošanu, kā arī aktivizēt romu kopienas pilsonisko līdzdalību. Lai veicinātu regulāru informācijas un pieredzes apmaiņu starp pašvaldību speciālistiem romu integrācijas jautājumos un attīstītu sadarbību starp Kultūras ministriju, pašvaldību iestādēm un romu kopienu efektīvākai romu integrācijas politikas īstenošanai, 2014.gadā tika izveidots Reģionālo ekspertu tīkls romu integrācijas jautājumos.
3. Lai veicinātu romu skolēnu integrāciju Latvijas izglītības sistēmā, kopš 2013./2014. mācību gada netiek organizētas atsevišķas klases romu skolēniem.
4. Kultūras ministrija atklāta projektu konkursa ietvaros regulāri sniedz valsts budžeta atbalstu romu NVO integrācijas iniciatīvu īstenošanai. 2014.gadā plānots organizēt informatīvus pasākumus, lai veicinātu un atbalstītu sadarbību starp romu NVO un pašvaldību iestādēm, kā arī apkopot romu integrācijas labākās prakses un iniciatīvas, kā arī informāciju par romu stāvokli Latvijas pašvaldībās.

**2. Pilsonības iegūšana un naturalizācija (rekomendācijas Nr.91.46. – 91.49., 93.40., 93.42. –93.44.)**

1. Pēc Latvijas neatkarības atjaunošanas, pamatojoties uz tiesiskās turpinātības principu, 1991.gada 15. oktobrī Augstākā Padome pieņēma lēmumu par pilsonības atjaunošanu tiem Latvijas iedzīvotājiem, kuriem tā jau bija pirms Latvijas okupācijas 1940. gada 17. jūnijā un viņu pēctečiem, neatkarīgi no viņu etniskās piederības. Pamatojoties uz šo principu, 1994. gadā tika pieņemts jauns Pilsonības likums. 1998. gadā tautas nobalsošanā tas tika grozīts, nosakot atvieglotu kārtību pilsonības iegūšanai naturalizācijas kārtībā.
2. Paralēli Latvijas pilsoņa statusam 1995. gadā tika radīts Latvijas nepilsoņa statuss, kā īpašs pagaidu statuss Latvijas Republikā dzīvojošiem bijušās PSRS pilsoņiem un viņu pēcnācējiem, kuriem nav Latvijas vai citas valsts pilsonības.[[7]](#endnote-8) Latvijas nepilsoņi nav uzskatāmi par bezvalstniekiem 1954. gada Konvencijas par bezvalstnieka statusu izpratnē, jo nepilsoņu tiesību loks ir daudz plašāks un Latvija attiecībā uz šīm personām ir uzņēmusies īpašas saistības – garantē *ex lege* uzturēšanās tiesības Latvijā, konsulāro aizsardzību ārvalstīs, kā arī tiesības atgriezties Latvijā un netikt izraidītam no Latvijas. Nepilsoņi bauda lielāko daļu no Latvijas pilsoņiem garantētajām tiesībām. Jebkuram nepilsonim ir tiesības naturalizēties un Latvijas valsts ir radījusi visus priekšnoteikumus, lai personas, kurām tika noteikts nepilsoņa statuss, būtu motivēti iegūt Latvijas pilsonību un varētu to darīt.
3. Sabiedrības integrācijas un naturalizācijas veicināšanas jomā Latvijas valdība turpina īstenot konsekventu politiku, gan aicinot nepilsoņus pieteikties naturalizācijai, gan pieņemot normatīvos aktus turpmākai naturalizācijas procesa atvieglošanai (piemēram, 20.paragrāfā aprakstītie 2013.gada 1. oktobra Grozījumi Pilsonības likumā), gan arī, īstenojot informatīvas kampaņas. Pamatnostādnes paredz sekmēt straujāku naturalizāciju, izmantojot netradicionālu līdzdalības formu piedāvājumu un informēšanu.
4. Naturalizācijas process ir ticis vairākkārtīgi atvieglots, ievērojot starptautiskos standartus šajā jomā – naturalizācijas eksāmenu struktūra un saturs ir pielāgoti reālajai valodas izmantošanai sociālajā dzīvē. Ir paplašinājusies naturalizācijas procesa pieejamība, piemēram, naturalizācijas iesniegumu var iesniegt jebkurā no 30 PMLP nodaļām, personām ar zemiem ienākumiem, bezdarbniekiem, pensionētām personām, kā arī citiem sociāli sarežģītu kategoriju iedzīvotājiem ir samazināta naturalizācijas nodeva, savukārt politiski represētām un personām ar invaliditāti, bāreņiem un personām no sociālās aprūpes institūcijām tā ir pilnībā atcelta. Līdz ar 2013.gada grozījumu Pilsonības likumā stāšanos spēkā, ir tikusi vienkāršota pilsonības piešķiršanas procedūra.
5. PMLP regulāri organizē informatīvās dienas par naturalizācijas iespējām un nosacījumiem. Ir tikuši publicēti informatīvi materiāli par naturalizācijas procedūru sagatavošanās procesa atbalstam. Sadarbojoties ar valodas apmācības iestādēm un NVO, Eiropas Trešo valstu valstspiederīgo integrācijas fonda un Sabiedrības integrācijas fonda projektu ietvaros tiek organizētas nepilsoņu apmācības, lai personas sagatavotu naturalizācijas eksāmeniem.
6. 2013.gadā Eiropas Trešo valstu valstspiederīgo integrācijas fonda 2011.gada programmas projekta ietvaros tika izstrādāts interaktīvs Latvijas pilsonības iegūšanas ceļvedis - konsultants, kas latviešu, krievu un angļu valodā ir pieejams interneta vietnē http://celvedis.pmlp.gov.lv/lv/. Ceļvedis ļauj katram interesentam uzzināt par iespējām kļūt par Latvijas pilsoni, kā iepazīties ar veicamajām procedūrām un nepieciešamajiem dokumentiem pilsonības iegūšanai. Minētā projekta ietvaros izstrādāti un PMLP mājaslapā ievietoti prezentāciju materiāli par jautājumiem, kas saistīti ar naturalizācijas procesu, kā arī izdota brošūra „Ceļš uz Latvijas pilsonību” latviešu, angļu un krievu valodās.

**3. Ārzemnieku, bēgļu un patvēruma meklētāju tiesības (rekomendācijas Nr.91.51. – 91.54, 92.16.– 92.17.)**

1. Patvēruma meklētāju skaita pieaugums 2011. gadā uzsvēra nepieciešamību attīstīt un plānot starpinstitūciju sadarbību, stiprināt Latvijas patvēruma sistēmas kapacitāti un aktualizēt jautājumu par spēju nodrošināt tiesību aktos noteiktās sociālās garantijas patvēruma meklētājiem, bēgļiem un personām, kurām piešķirts alternatīvais statuss.[[8]](#endnote-9)
2. 2013.gada 24.oktobrī tika pieņemti grozījumi Patvēruma likumā, kuru mērķis ir pilnveidot patvēruma procedūru un nodrošināt tās efektivitāti situācijā, kad ir būtiski pieaudzis patvēruma meklētāju skaits, kā arī pārņemt ES tiesību aktu prasības patvēruma jomā. Grozījumi noteic, ka personām, kurām piešķirts alternatīvais statuss, paredzēts segt valsts valodas apguvei nepieciešamās izmaksas. Tie papildina likumu ar nosacījumu, ka patvēruma meklētāji var tikt izmitināti ārpus patvēruma meklētāju izmitināšanas centra, ja pārsniegta tā ietilpība, precizē ar patvēruma meklētāju aizturēšanu saistīto regulējumu, kā arī optimizē lēmumu pieņemšanas termiņus, nosakot, ka termiņš lēmuma par iesnieguma pieņemšanu izskatīšanai vai atstāšanu bez izskatīšanas tiek pagarināts no 5 uz 10 darba dienām, savukārt termiņš lēmumam par iesnieguma izskatīšanu saīsinātajā kārtībā samazināts no 10 uz 5 darba dienām.
3. 2013. gada 24. oktobrī tika pieņemti grozījumi Patvēruma likumā, kuru mērķis ir pilnveidot patvēruma procedūru un nodrošināt tās efektivitāti situācijā, kad ir būtiski pieaudzis patvēruma meklētāju skaits, kā arī pārņemt ES tiesību aktu prasības patvēruma jomā. Grozījumi noteic, ka personām, kurām piešķirts alternatīvais statuss, paredzēts segt valsts valodas apguvei nepieciešamās izmaksas. Tie papildina likumu ar nosacījumu, ka patvēruma meklētāji var tikt izmitināti ārpus patvēruma meklētāju izmitināšanas centra, ja pārsniegta tā ietilpība, kā arī precizē ar patvēruma meklētāju aizturēšanu saistīto regulējumu (termiņš lēmumam par iesnieguma pieņemšanu izskatīšanai vai atstāšanu bez izskatīšanas tiek pagarināts no 5 uz 10 darba dienām, savukārt termiņš lēmumam par iesnieguma izskatīšanu saīsinātajā kārtībā samazināts no 10 uz 5 darba dienām).
4. Saskaņā ar grozījumiem Imigrācijas likumā, kas stājās spēkā 2014. gada 1. janvārī, patvēruma meklētājam, kurš nav saņēmis PMLP lēmumu par bēgļa vai alternatīvā statusa piešķiršanu vai atteikumu to piešķirt deviņu mēnešu laikā pēc tam, kad iesniegts iesniegums par bēgļa vai alternatīvā statusa piešķiršanu, un tas nav noticis viņa vainas dēļ, ir tiesības uz nodarbinātību bez ierobežojumiem. Tiesības uz nodarbinātību saglabājas līdz brīdim, kad stājies spēkā un kļuvis neapstrīdams galīgais lēmums par bēgļa vai alternatīvā statusa piešķiršanu vai atteikumu to piešķirt.
5. Savukārt 2014.gada 1.septembra grozījumi Imigrācijas likumā iekļāva vairākus uzlabotus nosacījumus trešo valstu pilsoņu nodarbinātības jomā, paredzot ieviest vienotu darba un uzturēšanās atļauju.
6. Lai pilnveidotu patvēruma procedūru, nodrošinot vienotu patvēruma meklētāju reģistrāciju un uzskaiti, MK 2014. gada 1. jūlijā pieņēma noteikumus Nr. 356 “Patvēruma meklētāju reģistrs”. Saskaņā ar tiem, izmantojot Patvēruma meklētāju reģistru, tiks nodrošināta vienota pieeja informācijai patvēruma procedūrā iesaistītajām amatpersonām no PMLP un Valsts robežsardzes. Par datu ievadi reģistrā 2014. gadā tika apmācītas 30 Valsts robežsardzes amatpersonas.
7. 2015.gadā plānots pieņemt jaunu „Patvēruma likumu”, kas tiek izstrādāts, lai nacionālajā likumdošanā pārņemtu Eiropas Parlamenta un ES Padomes direktīvas par kopējām procedūrām starptautiskās aizsardzības statusa piešķiršanai un atņemšanai, kā arī par standartiem starptautiskās aizsardzības pieteikuma iesniedzēju uzņemšanai.
8. 2013. gadā PMLP uzsākts atbildīgo institūciju darbs pie Imigrācijas koncepcijas projekta izstrādes, kuru plānots apstiprināt 2015.gadā. Lai sekmētu Latvijas sabiedrības aktīvu līdzdalību integrācijas procesā, 2014. gada 7. – 8. jūnijā Rīgā notika Pilsoņu debates par imigrāciju, kurās izstrādāti priekšlikumi, kā Latvijai sadzīvot ar imigrāciju un palielināt ieguvumus no imigrācijas procesiem, kas tiks ņemti vērā, izstrādājot Imigrācijas politikas koncepciju.
9. Pastāvīgi notiek darbs pie sadzīves apstākļu uzlabošanas Valsts robežsardzes patvēruma meklētāju izmitināšanas telpās. 2013.gada 2.aprīlī MK atbalstīja jauna pielāgota aizturēto ārzemnieku izmitināšanas centra izveidi, lai uzlabotu patvēruma meklētāju uzņemšanas apstākļus.
10. Nepilngadīgajiem patvēruma meklētājiem tiek nodrošinātas izglītības ieguves iespējas, tostarp pamatizglītības un vispārējās vidējās izglītības apguve, iesāktās vispārējās izglītības turpināšana pēc 18 gadu vecuma sasniegšanas, individuālas nodarbības mācību priekšmetu apguvē, latviešu valodas apguve un dzimtās valodas apguve, ja patvēruma meklētāju bērni mācās izglītības iestādēs, kas īsteno mazākumtautību izglītības programmas, kā arī finansiāls atbalsts mācību grāmatu iegādei.
11. Eiropas Bēgļu fonda 2012. un 2013.gada programmas ietvaros 2013.gada 1.jūlijā Valsts robežsardze uzsāka projektu „Valsts robežsardzes kapacitātes stiprināšana”, kurš noslēdzās 2015.gada 30.jūnijā. Tā ietvaros ir pilnveidota materiāli tehniskā bāze darbam ar patvēruma meklētājiem, patvēruma meklētāji nodrošināti ar materiāli **-** sociālo un medicīnisko palīdzību.
12. Latvija turpina sadarbību ar ANO Augstā komisāra bēgļu jautājumos biroju (turpmāk – UNHCR). 2011.gadā tika parakstīts Saprašanās memorands starp Valsts robežsardzi un UNHCR Baltijas un Ziemeļvalstu reģionālo biroju, kas paredz sadarbības stiprināšanu starp abām institūcijām.
13. Būtiska uzmanība tiek pievērsta Valsts robežsardzes darbinieku apmācībām un profesionālās pilnveides programmām, piemēram, intervēšanas metožu un svešvalodu prasmju uzlabošanai.
14. Regulāri ir tikuši īstenoti dažādi projekti, diskusijas un sabiedrības informēšanas pasākumi, lai sekmētu izpratni par ārzemnieku, bēgļu un patvēruma meklētāju tiesībām:

* Sabiedrības integrācijas fonds 2014. gadā turpināja īstenot projektu „Nacionālais integrācijas centrs”, kas darbojas kā ilgtspējīga trešo valstu pilsoņu integrāciju atbalstoša un veicinoša struktūra – vienas pieturas aģentūra integrācijas procesā iesaistītām pusēm.
* 2013. gada decembrī biedrība „Patvērums „Drošā māja”” ar Eiropas Bēgļu fonda atbalstu uzsāka īstenot projektu „Integrācijas iespēju paplašināšana bēgļiem, personām ar alternatīvo statusu un patvēruma meklētājiem”, kura aktivitātes ir vērstas uz mērķa grupas pamata vajadzību nodrošināšanu, piedāvājot dažādu speciālistu palīdzību problēmjautājumu risināšanā un nodrošinot materiālo atbalstu. Lai veicinātu projekta mērķa grupas iekļaušanos Latvijas sabiedrībā, projekta ietvaros tiek organizēti latviešu valodas kursi un sarunvalodas klubi. Tāpat projekta ietvaros konsultācijas vai sociālo palīdzību saņēmušas 65 personas, no kurām ir 20 bērni, ir izveidoti informatīvi materiāli par dzīvesvietas, darba un izglītības iespējām - „10 soļi kā atrast dzīvesvietu pēc statusa iegūšanas”, „10 soļi kā atrast darbu” un „10 soļi līdz izglītībai”, kuri ikvienam interesentam pieejami elektroniski angļu un krievu valodās.
* „Sabiedriskās politikas centrs PROVIDUS” projekta „Daudzpusīgi risinājumi sabiedrības izglītošanai un integrācijai” ietvaros (2012.gada 19.decembris – 2013.gada 30.jūnijs) izveidoja interneta resursu (http://dzivotlatvija.lv) trešo valstu piederīgajiem par viņu tiesībām un iespējām Latvijā. Portālā apkopota arī informācija par fiktīvajām laulībām.

**E. Personu ar invaliditāti tiesību aizsardzība (rekomendācijas Nr. 91.12. – 91.13., 91.44.)**

1. 2013.gada 1.janvārī spēkā stājās grozījumi Civillikumā, Civilprocesa likumā un Bāriņtiesu likumā, kas paredz atteikties no pilnīgas rīcībspējas atņemšanas, aizstājot to ar ierobežotas rīcībspējas institūtu. Pilnas rīcībspējas ierobežošana vairs nav iespējama. Rīcībspēja personai ar garīga rakstura vai citiem veselības traucējumiem var tikt ierobežota tādā apjomā, kādā tā nespēj saprast savas darbības nozīmi vai nespēj savu darbību vadīt. Šādām personām tiesa rīcībspēju var ierobežot, ja tas nepieciešams šīs personas interesēs, un ir vienīgais veids, kā tās aizsargāt. Šādā gadījumā personai nodibināma aizgādnība. Tiesa, izvērtējot personas spējas, vispirms nosaka, vai un kādā apjomā aizgādnis ar aizgādnībā esošo rīkojas kopā, un tikai pēc tam — vai un kādā apjomā aizgādnis rīkosies patstāvīgi. Tāpat persona nav ierobežojama personiskajās nemantiskajās tiesībās (piemēram, laulāties), kā arī aizstāvēt savas tiesības un likumiskās intereses iestādēs un tiesā saistībā ar tās rīcībspējas un brīvības ierobežojumiem, domstarpībām, strīdiem ar aizgādni un aizgādņa iecelšanu un atcelšanu. Rīcībspēju var ierobežot tikai mantiskās tiesībās noteiktās jomās (piemēram, par finanšu jautājumiem un tiesībām pārvaldīt savu mantu).
2. Alternatīvs tiesiskais regulējums, kur tiesai nebūs jāierobežo personai rīcībspēja, ir nākotnes pilnvarojuma regulējums Civillikumā, kas stājās spēkā 2013.gada 1.janvārī, un kurš paredz, ka ar nākotnes pilnvarojumu pilnvarotājs uzdod pilnvarniekam pārzināt viņa lietas gadījumā, ja pilnvarotājs veselības traucējumu vai arī citu iemeslu vai apstākļu dēļ nespēs saprast savas darbības nozīmi un nespēs vadīt savu darbību.
3. 2013. gada 27. oktobrī spēkā stājās grozījumi Kriminālprocesa likuma 11. pantā, paredzot, ka tiesības kriminālprocesā lietot valodu, kuru šī persona prot, un bez atlīdzības izmantot tulka palīdzību attiecas arī uz personām, kurām ir dzirdes, runas vai redzes traucējumi. Šādām personām, likumā paredzētajos gadījumos izsniedzot procesuālos dokumentus, nodrošina šo dokumentu pieejamību tām saprotamā valodā vai veidā, ko persona spēj uztvert.
4. 2014.gada 20.maijā tika izdoti MK noteikumi Nr.252 “Kārtība, kādā policija noskaidro, vai bērnam ir īpašas vajadzības, pieaicina kompetentu speciālistu un nodrošina apstākļus bērna īpašo vajadzību apmierināšanai”.
5. Latvija ir pastāvīgi strādājusi pie saskaņotas un labi koordinētas iesaistīto institūciju darbības personu ar invaliditāti tiesību īstenošanā, tajā skaitā iekļaujošas izglītības sistēmas veidošanas, kā arī vides pieejamības un līdzdalības sociālajos projektos sekmēšanas. Kopš 2011.gada ir tikuši ieviesti vairāki pakalpojumi, kuru mērķis ir invaliditātes seku mazināšana un pieejamības veicināšana attiecībā uz pakalpojumu saņemšanu un ikdienas aktivitāšu veikšanu. Ir tikuši nodrošināti psihologa pakalpojumi bērniem/jauniešiem vecumā no līdz 18 gadiem, kuriem invaliditāte ir noteikta pirmreizēji (un to likumiskajiem pārstāvjiem). 2012.gadā tika ieviests asistenta pakalpojums izglītības iestādēs bērniem/jauniešiem vecumā no 5 – 18 gadiem, veicinot iekļaujošas izglītības nostiprināšanos un bērnu vajadzību nodrošināšanu izglītības procesā. Tiek nodrošināts surdotulka pakalpojums izglītības programmas apguvē bērniem ar invaliditāti, kuriem tas ir nepieciešams. Kopš 2013.gada ir pieejams asistenta pakalpojums pašvaldībās personām ar invaliditāti līdz 40 stundām nedēļā, ar mērķi palīdzēt noteiktās ārpusmājas aktivitātēs, kā arī tiek nodrošināts surdotulka pakalpojums pieaugušajiem saskarsmē ar citām fiziskām un juridiskām personām līdz 120 stundām gadā.
6. Šobrīd turpinās darbs pie vairākiem projektiem, kuru mērķis ir atbalstīt personas ar invaliditāti un viņu ģimenes locekļu mobilitātes paaugstināšanu:

* tiek izstrādāts atbalsta personas pilotprojekts, kā mērķis ir sniegt palīdzību personām ar invaliditāti, kurām ir garīga rakstura traucējumi, ikdienas darbu veikšanai, kur būtu nepieciešama palīdzība saskarsmē ar trešajām personām (veikalā, bankā, poliklīnikās);
* turpinās darbs pie pakalpojuma „Atelpas brīdis”, kā mērķis ir veicināt vecāku iekļaušanos sociāli ekonomiskajā dzīvē, neskatoties uz to, ka viņu aprūpē ir bērns ar invaliditāti, kā arī asistenta pakalpojuma bērniem vecumā līdz 5 gadiem, lai maksimāli mazinātu atstumtības risku gan bērnam ar invaliditāti, gan viņa vecākiem;
* tiek veiktas pārrunas ar Latvijas augstskolām, Studentu apvienību, Izglītības un zinātnes ministriju un NVO par asistenta pakalpojuma nodrošināšanu personām ar invaliditāti augstākās izglītības apguvē, lai nodrošinātu pieejamu un iekļaujošu izglītību visas dzīves garumā;
* ir noslēdzies pirmais invaliditātes noteikšanas sistēmas pilnveidošanas posms, kas paredz pāreju uz rakstveida procesu un personas iespēju ņemt aktīvāku līdzdalību invaliditātes ekspertīzes noteikšanas laikā;
* tiek attīstīts Sociālās uzņēmējdarbības koncepts, lai veidotu sociāli atbildīgu uzņēmējdarbību.

1. Pakāpeniski ir palielināts subtitrēto un surdotulkoto raidījumu un filmu apjoms, izvietojot satura pieejamību Latvijas Televīzijas interneta vietnē. Latvijas Radio tiešsaistes vietnē ir pieejami aktuālāko un populārāko raidījumu atšifrējumi personām ar dzirdes invaliditāti. Īpaša uzmanība tikusi pievērsta arī sabiedrības izpratnes veicināšanai invaliditātes jautājumos, Latvijas Televīzijas un Latvijas Radio raidījumu saturā integrējot tēmas, kas saistītas ar personu ar invaliditāti tiesībām un vajadzībām.
2. Kopš 2014.gada 1.jūlija ir tikuši ieviesti un palielināti arī vairāki pabalsti, kuru mērķis ir atbalstīt personas ar invaliditāti un uzlabot viņu materiālo stāvokli, piemēram, pabalsts personām ar invaliditāti, kurām nepieciešama īpaša kopšana, ir palielināts par 50%; personām ar I invaliditātes grupu valsts sociālā nodrošinājuma pabalsts palielināts par 30%; personām ar II invaliditātes grupu – par 20%. Kopumā personu invaliditāti pabalstu apjoms ir pieaudzis par 30%.
3. 2014.gada 22.maijā tika apstiprinātas Izglītības attīstības pamatnostādnes 2014.–2020.gadam, kas kā virsmērķi nosaka kvalitatīvu un iekļaujošu izglītību personības attīstībai, cilvēku labklājībai un ilgtspējīgai valsts izaugsmei, paredzot iekļaujošās izglītības principa īstenošanu un sociālās atstumtības riska mazināšanu. Komentējot ziņojuma projektu, tiesībsargs norādīja uz nepieciešamību turpināt pilnveidot iekļaujošās izglītības principa īstenošanu praktiski.
4. Komentējot ziņojuma projektu, „Resursu centrs „ZELDA””, norādīja uz trūkumiem tiesu praksē attiecībā uz rīcībspējas ierobežojumu noteikšanu, kā arī aicināja pārskatīt normatīvo regulējumu un to papildināt, paredzot alternatīvus mehānismus rīcībspējas ierobežošanai un atsakoties no aizvietotās lemtspējas. „Resursu centrs „ZELDA”” vērsa uzmanību uz nepieciešamību pilnveidot iekļaujošas izglītības principa īstenošanu praktiski, tajā skaitā sekmējot personu ar invaliditāti iespējas mācīties vispārizglītojošās skolās, kā arī norādīja uz trūkumiem pašvaldību piedāvātajos sociālajos pakalpojumos, īpaši personām ar garīga rakstura traucējumiem.

**F. Dzimumu līdztiesības veicināšana (rekomendācijas Nr. 91.18. – 93.22.)**

1. Latvijas dzimumu līdztiesības politika tiek veidota, balstoties uz dzimumu līdztiesības integrēto pieeju. Saskaņā ar to dzimumu līdztiesības aspekts tiek ņemts vērā visos politikas plānošanas posmos, tajā skaitā tiesību aktu izstrādē, politikas plānošanas dokumentu sagatavošanā un īstenošanā. Atšķirīgas attieksmes aizliegums un līdztiesības principi ir noteikti dažādu nozaru galvenajos normatīvajos aktos. Lai nodrošinātu dzimumu līdztiesības integrētās pieejas īstenošanu visos politikas līmeņos un nozarēs, katra ministrija un Valsts kanceleja ir deleģējusi amatpersonu, kura ir atbildīga par dzimumu līdztiesības pamatprincipu īstenošanu attiecīgajā nozarē.
2. Dzimumu līdztiesības politikas ietvaru veido 2001.gadā pieņemtā Koncepcija dzimumu līdztiesības īstenošanai. Balstoties uz tajā identificētajām problēmām un nepieciešamajiem uzlabojumiem, ir sagatavoti vairāki politikas plānošanas dokumenti, tostarp Plāns dzimumu līdztiesības īstenošanai 2012. – 2014.gadam. Plānā tika noteikti četri galvenie rīcības virzieni un aktivitātes to īstenošanai: dzimumu lomu un stereotipu mazināšana, sieviešu un vīriešu veselīga un videi draudzīga dzīvesveida veicināšana, sieviešu un vīriešu ekonomiskās neatkarības un vienlīdzīgu iespēju veicināšana darba tirgū, dzimumu līdztiesības politikas uzraudzība un novērtēšana. Lai noteiktu turpmāku ietvaru dzimumu līdztiesības politikas īstenošanai, līdz 2015.gada beigām ir plānots izstrādāt un iesniegt MK pamatnostādnes „Sieviešu un vīriešu līdztiesības nodrošināšanai 2016. –2020.gadam”.
3. 2015.gada 12.maijā tika pieņemtas „Iekļaujošas nodarbinātības pamatnostādnes 2015. –2020.gadam”. Ar dokumentu plānots risināt jautājumus par darba tirgus segregāciju un līdzsvarotas sieviešu un vīriešu pārstāvniecības trūkumu dažādos darba tirgus sektoros, kas ietekmē atalgojuma atšķirību veidošanos starp sievietēm un vīriešiem.Pamatnostādņu galvenie mērķi ir iekļaujoša un līdzsvarota darba tirgus, kā arī nodarbinātību sekmējošas vides veidošana.
4. Latvijas dzimumu līdztiesības politika tiek veidota ciešā sadarbībā ar NVO. Darbību turpina Dzimumu līdztiesības komiteja, kas ir koordinējoša institūcija dzimumu līdztiesības jomā, kas veicina ministriju, NVO, sociālo partneru, pašvaldību un citu iesaistīto pušu sadarbību un līdzdalību.
5. Ir īstenoti mērķtiecīgi pasākumi, lai veicinātu darba un ģimenes dzīves saskaņošanu: informatīvi izglītojoši pasākumi, bērnu aprūpes iespēju pilnveidošana un elastīga darba laika un formu ieviešana. Liels uzsvars ir likts uz aktivitātēm, kuru mērķauditorija ir jaundzimušo bērnu tēvi un viņu aktīvu līdzdalību jaundzimušā bērna aprūpē, tādā veidā stiprinot ģimenes attiecības kopumā. Saskaņā ar Labklājības ministrijas sniegtajiem datiem vērojama paternitātes atvaļinājumu saistībā ar bērna piedzimšanu izmantojušo tēvu skaita palielināšanās – 2004. gadā tie bija 22%, savukārt 2014. gadā jau 45% – kas liecina par aizvien pieaugošu vīriešu līdzdalību bērnu aprūpē.
6. Laikā no 2013. – 2014.gadam tika īstenots Sabiedrības integrācijas fonda, Labklājības ministrijas, Ekonomikas ministrijas un biedrību "Latvijas Darba devēju konfederācija", "Resursu centrs sievietēm "Marta" un "Līdere" projekts "Dzimumu līdztiesība ekonomisko lēmumu pieņemšanā – instruments ekonomiskās konkurētspējas un vienlīdzības veicināšanai", kura ietvaros tika īstenota sabiedrības informēšanas kampaņa, aktualizējot līdztiesības principu ievērošanu attiecībā uz vienlīdzīgu darba samaksu starp sievietēm un vīriešiem, profesijas izvēli un karjeras iespējas. Tāpat tika pilnveidots Ilgtspējīgas attīstības indekss, aktualizējot dzimumu līdztiesības nozīmi uzņēmumu darbībā, kā arī novērtēti apbalvoti veiksmīgākie uzņēmumi.
7. Kopš 2009.gada Latvijas Investīciju un attīstības aģentūra īsteno Mentoringa programmas pasākumus, cita starpā, lai veicinātu sieviešu uzņēmējdarbību. Kopš programmas uzsākšanas īstenoti 15 projekti, kuros piedalījušies 524 dalībnieki: 240 mentori (76,7% sievietes, 23,3% vīrieši), 284 pieredzes pārņēmēji (70,8% sievietes, 29,2% vīrieši).
8. Komentējot ziņojuma projektu, tiesībsargs norādīja, ka Tiesībsarga birojā regulāri tiek ierosinātas pārbaudes lietas par diskriminācijas aizlieguma pārkāpumu dzimuma dēļ darba tiesiskajās attiecībās, kurās darba devējs nav ievērojis jauno māmiņu tiesības saskaņā ar ES un Latvijas normatīvo regulējumu. 2012.gadā Tiesībsarga birojs veica jauno māmiņu un darba devēju aptauju, lai izpētītu faktisko situāciju laikā, kad jaunās māmiņas atgriežas darbā pēc dzemdību vai bērna kopšanas atvaļinājuma. Aptaujas rezultātā tika secināts, ka vairumā gadījumu jaunās māmiņas, saskaroties ar diskriminējošu attieksmi, izvēlas nevērsties Tiesībsarga birojā vai tiesā, jo baidās iegūt reputāciju „cilvēks, kas sūdzas”, tādējādi radot problēmas nākotnē iegūt jaunu darbu. Tāpat ne visi darba devēji ir informēti par jauno māmiņu tiesībām, kā arī jaunās māmiņas ne vienmēr zina, kā aizsargāt savas tiesības.

**G. Vardarbības ģimenē novēršana (rekomendācijas Nr. 91.32.** **– 91.34., 91.43., 92.11. – 92.12.)**

1. Vardarbības ģimenē izpratne krimināltiesību sistēmā izriet no Krimināllikuma 48.panta pirmās daļas 15.punkta, kurā ietverts atbildību pastiprinošs apstāklis - noziedzīgs nodarījums, kas saistīts ar vardarbību vai vardarbības apdraudējumu, kas izdarīts pret personu, ar kuru noziedzīgā nodarījuma izdarītājs ir pirmajā vai otrajā radniecības pakāpē, vai pret laulāto vai bijušo laulāto, vai pret personu, ar kuru noziedzīgā nodarījuma izdarītājs ir vai ir bijis nereģistrētās laulāto attiecībās, vai pret personu, ar kuru noziedzīgā nodarījuma izdarītājam ir kopīga (nedalīta) saimniecība. Tādējādi, ja izdarīts jebkāds ar vardarbību vai vardarbības piedraudējumu saistīts noziedzīgs nodarījums (piemēram, izvarošana, vardarbīga dzimumtieksmes apmierināšana, miesas bojājumu nodarīšana) pret iepriekš minēto personu, tiesai, nosakot sodu, ir jāņem vērā Krimināllikuma 48. panta pirmās daļas 15. punktā ietvertais apstāklis.
2. 2014.gada 14.jūnijā spēkā stājās grozījumi Krimināllikumā attiecībā uz noziedzīgiem nodarījumiem pret personas tikumību un dzimumneaizskaramību. Saskaņā ar tiem Krimināllikuma 159.pants paredz kriminālatbildību par izvarošanu – dzimumaktu, izmantojot cietušā bezpalīdzības stāvokli vai par dzimumaktu pret cietušā gribu, lietojot vardarbību, draudus vai izmantojot uzticību, autoritāti vai citādu ietekmi uz cietušo, par ko soda ar brīvības atņemšanu uz laiku no četriem līdz desmit gadiem un ar probācijas uzraudzību uz laiku līdz trim gadiem. Pastiprināta atbildība cita starpā iestājas par izvarošanu, ja tā izraisījusi smagas sekas. Turklāt, ja izvarošana notikusi ģimenē, to izdarījis laulātais, tad, nosakot sodu, jāņem vērā iepriekšējā paragrāfā minētais atbildību pastiprinošais apstāklis. Tādējādi par izvarošanu, ko izdarījis laulātais, saskaņā ar Krimināllikumu ir paredzēta kriminālatbildība, proti, šāds nodarījums tiek kvalificēts pēc Krimināllikuma 159.panta attiecīgās daļas, bet Krimināllikuma 48.panta pirmās daļas 15.punktā norādīto var atzīt par atbildību pastiprinošo apstākli, ko ņem vērā, nosakot sodu.
3. Tāpat normatīvie akti ir papildināti ar normu, kas paredz, ja laulātie dzīvo šķirti mazāk nekā trīs gadus, tiesa laulību var šķirt tādā gadījumā, ja laulības iziršanas iemesls ir laulātā fiziska, seksuāla, psiholoģiska vai ekonomiska vardarbība pret laulāto, kas pieprasa laulības šķiršanu, vai pret viņa bērnu vai laulāto kopīgo bērnu.
4. 2013. gadā tika izstrādāta Preventīvo piespiedu līdzekļu koncepcija, ar kuru tika izveidots jauns daudzfunkcionāls instruments agrīnai likumpārkāpumu prevencijai, tādējādi ilgtermiņā panākot vardarbības gadījumu, tai skaitā ar vardarbību ģimenē saistīto noziedzīgo nodarījumu, skaita un recidīva līmeņa samazinājumu. Šobrīd notiek aktīvs darbs pie koncepcijas īstenošanas.
5. 2014. gada 31. martā stājās spēkā kompleksi grozījumi normatīvajos aktos, kuri paredz no vardarbības un vajāšanas cietušajām personām iespēju pēc savas iniciatīvas civilprocesa ietvaros vērsties tiesā, tajā skaitā ar policijas starpniecību, un lūgt tiesu noteikt ierobežojumus vardarbīgajai personai. Policijai ir paredzētas tiesības izsaukuma laikā uz rakstveida pieteikuma pamata gadījumos, kad pastāv tūlītēji draudi, ka persona, kas atrodas mājoklī vai tā tuvumā, varētu nodarīt kaitējumu citas personas, kas pastāvīgi dzīvo šajā mājoklī, brīvībai vai veselībai, pieņemt lēmumu, kas uzliek par pienākumu personai, kas rada draudus, atstāt, neatgriezties un neuzturēties mājoklī vai neuzturēties mājokļa tuvumā (policijas lēmums par nošķiršanu) uz laiku līdz astoņām dienām no lēmuma pieņemšanas brīža. 2014.gadā tika pieņemti 330 tiesas nolēmumi par pagaidu aizsardzību pret vardarbību un 100 policijas lēmumi par nošķiršanu; laika posmā no 2015.gada 1.janvāra līdz martam tika pieņemti 107 tiesas nolēmumi un 25 policijas lēmumi.
6. Tiek turpināta tiesiskā regulējuma pilnveidošanu, lai varētu pievienoties Eiropas Padomes Konvencijai par vardarbības pret sievietēm un vardarbības ģimenē novēršanu un apkarošanu (Stambulas konvencijai). Cita starpā kopš 2015.gada 11.janvāra ir nodrošināts vienkāršs un ātrs process, lai atzītu dalībvalstī civillietās noteiktus aizsardzības pasākumus (Eiropas Parlamenta un ES Padomes Regulas Nr.606/2013 par aizsardzības pasākumu savstarpēju atzīšanu civillietās ietvaros). Prognozējams, ka Latvija varēs ratificēt Konvenciju 2018.gadā.
7. Šobrīd notiek aktīvs darbs pie Eiropas Parlamenta un ES Padomes 2012. gada 25.oktobra direktīvas 2012/29/ES ieviešanas, ar ko tiek noteikti cietušo tiesību, atbalsta un aizsardzības minimālie standarti un tiek paredzēts īpaši aizsargājama cietušā statuss un tiesības konkrētiem cietušajiem, tostarp tiem, kuri cietuši no vardarbības ģimenē.
8. Pasākumi vardarbības ģimenē novēršanai un mazināšanai iekļauti Ģimenes valsts politikas pamatnostādnēs 2011.-2017. gadam un to īstenošanas Rīcības plānā 2012.-2014.gadam.
9. No vardarbības ģimenē cietušu bērnu sociālā rehabilitācija par valsts līdzekļiem tiek nodrošināta kopš 2011.gada. 2014. gada 23. decembrī MK atbalstīja valsts finansētu sociālās rehabilitācijas pakalpojumu pilngadīgām personām, kas cietušas no vardarbības, un vardarbības veicējiem, sniegšanas uzsākšanu, sākot ar 2015.gadu. Cietušo sociālās rehabilitācijas pakalpojumu varēs saņemt personas, kuras pārcietušas pret sevi vai tuvinieku vērstu fizisku, seksuālu, ekonomisku vai emocionālu vardarbību, fiziskas vai seksuālas vardarbības draudus vai vardarbīgu kontroli, kuriem ir psiholoģiskas traumas pazīmes, vai kurus par cietušiem atzinušas tiesībaizsardzības iestādes vai tiesas vai tiesneša lēmums par pagaidu aizsardzību vai policijas lēmums par nošķiršanu. Personas var vērsties pēc palīdzības krīzes centrā, ģimenes atbalsta centrā vai citā sociālās rehabilitācijas institūcijā, kur sniedz atbalstu cietušajiem, kā arī pašvaldības sociālajā dienestā. Atbalsts paredzēts, sniedzot jurista, psihologa vai sociālā darbinieka konsultācijas, gan nepieciešamības gadījumā finansējot personas un tās bērnu izmitināšanu institūcijā.
10. 2014.gada 22.maijā Labklājības ministrija, Iekšlietu ministrija, Tieslietu ministrija un Veselības ministrija sadarbībā ar nevalstisko sektoru, Somijas vēstniecību un Lielbritānijas vēstniecībām Rīgā, kā arī Pasaules Veselības organizācijas Eiropas reģionālā biroja atbalstu, organizēja starptautisku konferenci „Novēršana, aizsardzība un reaģēšana uz vardarbību pret sievietēm: no normatīvajiem aktiem līdz to efektīvai izpildei”. Konferencē piedalījās 150 dažādu jomu speciālisti. Tāpat 2014.gada decembrī resursu centrs sievietēm „Marta” sadarbībā ar Labklājības ministriju, Valsts policiju un Latvijas lauku ģimenes ārstu asociāciju organizēja apmācību seminārus speciālistiem par vardarbības pret sievietēm ģimenē gadījumu risināšanu. Semināros piedalījās sociālās jomas speciālisti, psihologi, bāriņtiesu speciālisti, ģimenes ārsti, kā arī valsts un pašvaldību policiju darbinieki, kopā 70 dalībnieki. Semināros tika analizētas speciālistu praktiskās iemaņas darbā ar sievietēm, kuras cietušas no vardarbības. Pasākuma rezultātā tika secināts, ka ir jāpievērš nopietnāka uzmanība speciālistu izglītošanai.
11. 2014.gada 29.maijā nozaru ministrijas sadarbībā ar ASV vēstniecību organizēja konferenci „Koordinēta institūciju reakcija uz vardarbību ģimenē”, lai dalītos ar labās prakses piemēriem. Pasākumā tika aplūkotas tādas tēmas kā likumpārkāpēju atbildība un nodarījumu sekas, vardarbības ģimenē dinamika un veidi, kā arī pagaidu personisko tiesību aizsardzības līdzekļu piemērošana. Pasākumā piedalījās Valsts policijas, pašvaldību policijas, sociālā dienesta pārstāvji, kā arī tiesneši.

**H. Bērnu tiesību aizsardzība (rekomendācijas Nr. 91.9. –91.11., 91.45., 92.14., 92.17., 93.21.)**

1. Bērnu tiesību aizsardzības sistēmu un tās darbības pamatprincipus regulē Bērnu tiesību aizsardzības likums. 2013. un 2014.gadā Bērnu tiesību aizsardzības likumā tika veikti grozījumi, nosakot speciālistu kategorijas, kuriem ir jāsaņem apmācības bērnu tiesību aizsardzības jomā.
2. Lai nodrošinātu nacionālo tiesību aktu atbilstību Eiropas Padomes Konvencijai par bērnu aizsardzību pret seksuālu izmantošanu un seksuālu vardarbību, kā arī ieviestu Eiropas Parlamenta un ES Padomes 2013. gada 13. decembra direktīvu 92/2011/ES par seksuālas vardarbības pret bērniem, bērnu seksuālas izmantošanas un bērnu pornogrāfijas apkarošanu, tika veikti grozījumi virknē normatīvo aktu.[[9]](#endnote-10)
3. 2013.gada 21.augustā MK apstiprināja Bērnu noziedzības novēršanas un bērnu aizsardzības pret noziedzīgu nodarījumu pamatnostādnes 2013.–2019.gadam. Pamatnostādņu mērķis ir samazināt bērnu noziedzību, novērst noziedzīgu uzvedību veicinošus faktorus, kā arī uzlabot bērnu drošību, aizsargājot tos no veselības un dzīvības apdraudējuma.
4. 2013.gada 2.janvārī tika apstiprināta Valsts programma bērna un ģimenes stāvokļa uzlabošanai 2013.gadam, kurai sekoja attiecīgas programmas apstiprināšana arī 2014.gadam. Minētās programmas paredz bērnu un ģimenes stāvokļa uzlabošanas veicināšanu, kā arī mērķtiecīgu pasākumu veikšanu bērnu tiesību aizsardzības jomā.
5. Galvenās bērnu tiesību aizsardzības institūcijas – Labklājības ministrijas padotībā esošās Valsts bērnu tiesību aizsardzības inspekcijas – kapacitāte tiek pastāvīgi stiprināta, organizējot inspektoru apmācības, nodrošinot papildu personālu, kā arī uzlabojot informācijas un komunikācijas tehnoloģijas. 2013.gadā Inspekcijai tika piešķirta jauna funkcija – bērnu pieskatīšanas pakalpojumu uzraudzība.
6. Latvijas valdība konsekventi piešķir līdzekļus bērnu tiesību aizsardzības sistēmas stiprināšanai. Ikgadējās valsts programmas bērna un ģimenes stāvokļa uzlabošanai pasākumiem 2011. gadā no valsts budžeta tika paredzēti 263 819 EUR, 2012. gadā – 220 342 EUR, 2013. gadā – 229 396 EUR, 2014. gadā – 262 518 EUR. Turklāt tiek īstenoti finansiāla atbalsta pasākumi ģimenēm ar bērniem – no 2014. gada 1. oktobra ir paaugstināts ģimenes valsts pabalsta apmērs ģimenēm ar diviem un vairāk bērniem, kā arī uzlabota bērnu kopšanas pabalsta un vecāku pabalsta aprēķināšanas sistēma. No 2014. gada 1. janvāra ir paaugstināts ar iedzīvotāju ienākuma nodokli neapliekamā minimuma apmērs par apgādājamām personām, savukārt 2013. gada septembrī ir uzsākta valsts atbalsta programma pirmskolas vecuma bērnu aprūpes pakalpojumu saņemšanai ģimenēm, kuru bērniem nav iespējams apmeklēt pašvaldības pirmskolas izglītības iestādes to rindu dēļ.
7. Kopš 2013.gada MK noteicis minimālo uzturlīdzekļu apmēru, kuru bērnam nodrošināt ir katra vecāka pienākums – vismaz 25% apmērā no valstī noteiktās minimālās mēneša algas. Šis pienākums neizbeidzas, ja bērns ir šķirts no ģimenes vai nedzīvo kopā ar vienu no vecākiem vai abiem vecākiem. Ja kāds no vecākiem nenodrošina bērna uzturēšanu, uzturlīdzekļus izmaksā valsts ar Uzturlīdzekļu garantiju fonda starpniecību, kas, savukārt, veic parāda piedziņu valsts vārdā no attiecīgā vecāka.
8. Prokuratūra turpina ieguldīt lielu darbu, veicot kriminālvajāšanu un nosūtot uz tiesu lietas par noziedzīgiem nodarījumiem pret nepilngadīgajiem.[[10]](#endnote-11)
9. Turpinās darbs pie ekspertu un sabiedrības izpratnes veicināšanas par dažādiem ar bērnu tiesību aizsardzību saistītiem jautājumiem, organizējot speciālistu apmācības, vecāku izglītošanas pasākumus un sociālās kampaņas. Piemēram, regulāri tiek organizētas apmācības prokuroriem. Laikā no 2011. līdz 2014.gadam tās ir apmeklējuši kopumā 178 prokurori.

**I. Cilvēktiesību pārkāpumi brīvības atņemšanas vietās (rekomendācija Nr. 91.26.)**

1. Sūdzības par Valsts policijas darbinieku pieļautajiem likumpārkāpumiem izskata Valsts policijas Iekšējās drošības birojs.[[11]](#endnote-12) Sadarbībā ar NVO Valsts policijas interneta vietnē ir izveidota informatīvā sadaļa latviešu un angļu valodās par sūdzību iesniegšanas procesu.
2. Ieslodzījuma vietu pārvalde, saņemot informāciju par iespējamu sliktu izturēšanos pret ieslodzīto personu (vardarbība no ieslodzījuma vietas darbinieku puses vai vardarbība ieslodzīto personu starpā), veic resorisko pārbaudi. Pabeidzot resorisko pārbaudi, tiek pieņemts lēmums par kriminālprocesa uzsākšanu vai lēmums par atteikšanos uzsākt kriminālprocesu, par ko normatīvajos aktos noteiktajā kārtībā tiek informēts informācijas sniedzējs, izskaidrojot lēmuma pārsūdzēšanas kārtību. Ieslodzījuma vietu pārvaldes kriminālprocesu pirmstiesas izmeklēšanas uzraudzību veic prokuratūras iestādes, līdz ar to tiek nodrošināta objektīva un efektīva kriminālprocesu pirmstiesas izmeklēšana. Vienlaikus, lai pilnībā nodrošinātu efektīvu, neatkarīgu un objektīvu izmeklēšanu attiecībā uz Ieslodzījuma vietu pārvaldes darbinieku izdarīto noziedzīgo nodarījumu, kas saistīti ar vardarbību, izmeklēšanu, no 2015. gada 1. novembra minētos noziedzīgos nodarījumus izmeklēs Iekšējās drošības birojs (skat. ziņojuma 21.paragrāfu).
3. 2014.gadā tika uzsākts viens kriminālprocess par valsts amatpersonas izdarītām tīšām darbībām, kas acīmredzami pārsniedz valsts amatpersonai ar likumu vai uzliktu uzdevumu piešķirto tiesību un pilnvaru robežas, ja tās saistītas ar vardarbību vai ar vardarbības piedraudējumu, vai ja tas izdarīts mantkārīgā nolūkā. Kriminālprocess tika izbeigts. 2014.gadā tika uzsākti četri kriminālprocesi pēc piederības pie noziedzīgu nodarījumu grupas objekta saskaņā ar Krimināllikuma XXIV nodaļu (noziedzīgi nodarījumi valsts institūciju dienestā), no kuriem divi kriminālprocesi tika izbeigti, bet divos kriminālprocesos turpinās izmeklēšana.

**J. Apstākļu uzlabošana brīvības atņemšanas vietās (rekomendācijas Nr. 91.27. – 91.31.)**

1. 2013.gada 1.aprīlī spēkā stājās grozījumi Krimināllikumā, ar kuriem tiek paredzētas konceptuālas izmaiņas Latvijas kriminālsodu sistēmā. Minētie grozījumi būtiski palielinājuši brīvības atņemšanai alternatīvu sodu piemērošanas iespējas, palielinot naudas sodu un piespiedu darba īpatsvaru, tādējādi samazinot brīvības atņemšanas soda piemērošanu. Tāpat ar grozījumiem tika samazinātas sodu maksimālās un minimālās robežas, īpaši attiecībā uz mantiskajiem noziegumiem.
2. 2015.gada 1.februārī stājās spēkā grozījumi Latvijas Sodu izpildes kodeksā, Valsts probācijas dienesta likumā, Krimināllikumā un Kriminālprocesa likumā, paredzot elektronisko uzraudzību kā intensīvas kontroles pasākumu, kuru nosaka tiesa nosacītas pirmstermiņa atbrīvošanas no soda izciešanas piemērošanas gadījumā. Tādējādi nosacītu pirmstermiņa atbrīvošanu no soda izciešanas varēs piemērot ātrāk, nekā šobrīd noteikts normatīvajos aktos. Attiecīgās normas piemērošana tika uzsākta 2015.gada 1.jūlijā.
3. 2015.gada 18.jūnijā tika pieņemti grozījumi Latvijas Sodu izpildes kodeksā, nosakot, ka dzīvojamās platības norma vienam notiesātajam nevar būt mazāka par četriem kvadrātmetriem, bet vienieslodzījuma kamerās – deviņiem kvadrātmetriem, kā arī Apcietinājumā turēšanas kārtības likumā, nosakot, ka dzīvojamā platība vienam apcietinātajam nevar būt mazāka par četriem kvadrātmetriem. Minētie grozījumi stājās spēkā 2015.gada 14.jūlijā.
4. 2011.gada 4.novembrī spēkā stājās grozījumi Aizturēto personu turēšanas kārtības likumā, kas nosaka, ka visās īslaicīgās aizturēšanas vietās sanitārajiem mezgliem ir jābūt nodalītiem no pārējās telpas ar sienu, lai nodrošinātu privātuma aizsardzību. Likumprojekta stadijā šobrīd atrodas vēl papildus grozījumi minētajā likumā, kas vērsti uz aizturēto tiesību nodrošināšanu un sadzīves apstākļu uzlabošanu Valsts policijas īslaicīgās aizturēšanas vietās (grozījumi attieksies uz pastaigu laukuma minimālo platību; atvēlēto laiku pastaigām svaigā gaisā; higiēnas standartiem, u.c.).
5. Laika posmā no 2011.gada līdz 2015.gadam, ieslodzīto personu skaits ir samazinājies par aptuveni 30 procentiem. Ieslodzīto personu skaita samazināšanos pēdējos gados ietekmēja būtiski grozījumi normatīvajos aktos, tajā skaitā 2013.gada 1.aprīlī spēkā stājušies grozījumi Krimināllikumā.
6. Ik gadu tiek veikti pasākumi, lai uzlabotu ieslodzīto personu uzturēšanas apstākļus ieslodzījuma vietās, tajā skaitā dažādu telpu rekonstrukcijas darbi.
7. Ar mērķi apkopot informāciju par apstākļiem Latvijas ieslodzījuma vietās un izstrādāt priekšlikumus apstākļu uzlabošanai, 2013.-2014.gadā tika veikts visaptverošs ieslodzījuma vietu audits. Tā rezultātā Ieslodzījuma vietu pārvaldei tika uzdots nodrošināt ieslodzīto personu izvietošanu atbilstoši starptautiskajiem standartiem attiecībā uz dzīvojamo platību (uz vienu ieslodzīto – ne mazāk par 4 kvadrātmetriem), kas tika realizēts līdz 2015. gada 31.janvārim.[[12]](#endnote-13)
8. Ar Norvēģijas finanšu instrumenta palīdzību tiek realizēti apjomīgi projekti „Jaunas nodaļas izveide Olaines cietumā, ieskaitot būvniecību un personāla apmācību” un “Valsts policijas īslaicīgās aizturēšanas vietu standartu uzlabošana”, kuru ietvaros:

1) tiek būvēts jauns Atkarīgo centrs Olaines cietumā, kur notiesātie tiks iesaistīti specifiskās atkarību novēršanas programmās (izpildes termiņš – 2016.gada 30.aprīlis);

2) tiek veikti renovācijas un rekonstrukcijas darbi 10 Valsts policijas īslaicīgās aizturēšanas vietās, kā arī paredzēts izstrādāt jaunas mācību programmas īslaicīgās aizturēšanas vietās strādājošajiem, lielu uzmanību pievēršot ar cilvēktiesību ievērošanu saistītajām tēmām (izpildes termiņš – 2016. gada 30. aprīlis).

1. Projekta “Valsts policijas īslaicīgās aizturēšanas vietu standartu uzlabošana” ietvaros 2014. gada oktobrī Valsts policija organizēja starptautisku semināru "Valsts policijas īslaicīgās aizturēšanas vietu sistēmas prezentācija un nepilnību identifikācija”.

**K. Cilvēku tirdzniecības apkarošana (rekomendācijas nr. 91.35. – 91.43.)**

1. 2014.gada 29.oktobrī spēkā stājās grozījumi Krimināllikuma 154.² pantā (tajā ietverta cilvēku tirdzniecības definīcija), papildinot to ar jaunu elementu – ievainojamības stāvokli – ar ko tiek saprasti apstākļi, kad personai nav citas reālas vai pieņemamas izvēles, kā vien pakļauties ekspluatācijai.
2. 2013.gada 1.aprīlī spēkā stājās grozījumi Krimināllikumā, papildinot cilvēku tirdzniecības definīciju ar jaunu ekspluatācijas formu – piespiešanu izdarīt noziedzīgus nodarījumus, kā arī nosakot 20 gadu ilgu kriminālatbildības noilguma termiņu smagiem vai sevišķi smagiem noziegumiem pret nepilngadīgas personas tikumību un dzimumneaizskaramību. Tāpat spēkā stājās grozījumi, kas paredz iespēju atbrīvot no kriminālatbildības personu, ja tā noziedzīgu nodarījumu izdarījusi laikā, kad bija pakļauta cilvēku tirdzniecībai un piespiesta veikt šo nodarījumu. Savukārt Kriminālprocesa likumā tika paredzēts, ka nepilngadīgos, kas cietuši cilvēku tirdzniecībā, nepieciešamības gadījumā var nopratināt, piemēram, ar psihologa starpniecību vai videokonferencē. 2013.gadā tika precizēts arī normatīvais regulējums, kas attiecināms uz gadījumiem, kad potenciālais cilvēku tirdzniecības upuris atrodas ārvalstīs.
3. 2014. gada 21. janvārī MK apstiprināja Iekšlietu ministrijas izstrādātās Cilvēku tirdzniecības novēršanas pamatnostādnes 2014.-2020.gadam. Pamatnostādnes ietver uzdevumus un pasākumus ar mērķi nodrošināt ilgtspējīgu, plānotu un koordinētu nacionālās cilvēku tirdzniecības novēršanas politikas ieviešanu –novērst un apkarot cilvēku tirdzniecību, sniegt atbalstu cilvēku tirdzniecības upuriem, kā arī veicināt starpnozaru sadarbību šī mērķa sasniegšanai. Pamatnostādņu izstrādes procesā tika nodrošināta nevalstiskā sektora iesaiste, un dokumenta īstenošana notiks ciešā sadarbībā ar to. Cita starpā, Pamatnostādnes paredz izvērtēt atbalsta sniegšanu bērniem, kas cietuši no cilvēku tirdzniecības, tostarp izmitināšanas, vidēja un ilgtermiņa atbalsta programmas, kas pielāgotas bērnu vajadzībām, uzlabošanu.
4. Lai koordinētu un ieviestu nacionālo politiku pret cilvēku tirdzniecību, darbību turpina 2010. gadā izveidotā starpinstitūciju darba grupa, kuras sastāvā ietilpst nozaru ministriju, tiesību aizsardzības iestāžu, valsts un pašvaldību institūciju, NVO un sabiedrības partneru pārstāvji. Tās darbības rezultātā ir īstenota virkne informētības paaugstināšanas kampaņu, organizētas vairākas apmācības, piešķirts finansējums vairākiem Latvijas rosinātājiem starptautiskajiem projektiem, izstrādātas vairākas likumdošanas iniciatīvas, kā arī stiprināta sadarbība starp dažādiem partneriem un kopīgā izpratne par galvenajiem problēmjautājumiem cilvēku tirdzniecības jomā.
5. Turpinās aktīvs tiesību aizsardzības iestāžu darbs to noziedzīgo nodarījumu apkarošanā, kas saistīti ar sutenerismu (Krimināllikuma 165.pants) un personas nosūtīšanu seksuālai izmantošanai ar personas piekrišanu (Krimināllikuma 165.1pants).[[13]](#endnote-14)
6. Regulāri notiek ekspertu apmācības par cilvēku tirdzniecības novēršanas jautājumiem. Piemēram, 2013.gada 26. un 27.septembrī notika mācību seminārs „Cilvēktirdzniecības atpazīšana, izmeklēšana, novēršana kā efektīvs ierocis noziedzīgā fenomena izskaušanai”, ko organizēja Tieslietu ministrija sadarbībā ar Iekšlietu ministriju un biedrību “Patvērums “”Drošā māja”” Eiropas Komisijas īpašās programmas „Krimināltiesības” ietvaros. Šo apmācību mērķis bija piedāvāt prezentācijas un konkrētu lietu analīzi, lai efektīvi atpazītu, izmeklētu un novērstu cilvēku tirdzniecību, kā arī veidotu efektīvu izmeklēšanas modeli Latvijai un ES. Mācībās piedalījās 155 pārstāvji no Latvijas (tiesneši, prokurori, izmeklētāji, advokāti, nozaru ministriju un padoto iestāžu pārstāvji, kā arī NVO pārstāvji). Kopš 2010.gada tiek īstenota arī sociālo darbinieku, sociālo pedagogu un Rīgas pašvaldības policijas darbinieku apmācības.
7. 2014. gada 28. - 30.aprīlī Eiropas Komisijas līdzfinansētā projekta „Drošības kompass– efektīvi risinājumi cilvēku tirdzniecības novēršanai” ietvaros tika veiktas palīdzības līniju operatoru apmācības par cilvēku tirdzniecības novēršanu.
8. 2014.gada augustā Labklājības ministrija sadarbībā ar Valsts bērnu tiesību aizsardzības inspekciju sagatavoja informatīvo materiālu par cilvēku tirdzniecības upuriem pieejamiem atbalsta pakalpojumiem, norādot pakalpojumu mērķus un saņemšanas kārtību. Informatīvais materiāls sagatavots latviešu, krievu un angļu valodā, un ir publicēts ministrijas mājaslapā, kā arī vietnē www.cilvektirdznieciba.lv. Tāpat materiāls nosūtīts Iekšlietu ministrijai un darba grupas locekļiem tālākai izplatīšanai un izmantošanai ikdienas darbā. Savukārt 2014.gada decembrī Labklājības ministrija uzsāka darbu pie metodisko ieteikumu izstrādes veiksmīgākai cilvēku tirdzniecības upuru reintegrācijai pēc pakalpojumu saņemšanas. Paredzams, ka minētos metodiskos ieteikumus ikdienas darbā izmantos pašvaldību sociālie darbinieki gadījumos, kad viņu redzeslokā nonāk cilvēku tirdzniecības upuri.
9. Valdība sadarbībā ar NVO ir īstenojusi vērienīgas sabiedrības izpratnes veicināšanas kampaņas par cilvēku tirdzniecības riskiem. Kopš 2013.gada biedrības “Patvērums “Drošā māja”” sabiedrības informēšanas kampaņās tiek iesaistīts informatīvais treileris, kas ir mobils interaktīvais rīks, kas palīdz apgūt zināšanas grupu darbā, kā arī īpašās nodarbībās, kas paredzētas bērniem, jauniešiem, pieaugušajiem un institūciju praktiķiem. Nelielā treilera iekštelpa pārveidota par simbolisku vidi, kurā atainotas dažādu cilvēku tirdzniecības izpausmju rezultātā cietušo personu sadzīves apstākļi. Projekts 2014.gadā Eiropas Noziedzības novēršanas balvas pasniegšanas ceremonijā atzīts par vienu no 20 labās prakses piemēriem Eiropā.
10. 2014.gada oktobrī Tiesībsarga birojs sadarbībā ar Starptautisko ombudu tīklu un biedrību “Patvērums “Drošā māja”” organizēja kampaņu “Gards kumosiņš”. Tās mērķis bija kliedēt pieņēmumu, ka par cilvēku tirdzniecības upuriem var kļūt tikai pieaugušie.

**L. Fiktīvās laulības (rekomendācija Nr. 92.13.)**

1. 2012. gada 13.decembrī tika pieņemti grozījumi Krimināllikumā, ar kuriem tiek noteikta kriminālatbildība par personas ļaunprātīgu nodrošināšanu ar iespēju likumīgi iegūt tiesības uzturēties Latvijas Republikā, citā ES dalībvalstī, Eiropas Ekonomikas zonas valstī vai Šveices Konfederācijā. Valsts policija kopš normatīvā regulējuma spēkā stāšanās ir ierosinājusi 29 kriminālprocesus saistībā ar fiktīvajām laulībām, kas noslēgtas starp ES pilsoni un trešo valstu pilsoņiem ar mērķi iegūt uzturēšanās atļaujas Eiropas Savienībā.
2. Lai risinātu fiktīvo laulību problemātiku Latvijā un Eiropā, Latvijas Iekšlietu ministrija ar Eiropas Komisijas Iekšlietu Ģenerāldirektorāta finanšu programmas “Noziedzības profilakse un apkarošana” atbalstu uzsākusi projekta HESTIA “Novēršot cilvēku tirdzniecību un fiktīvās laulības: daudznozaru risinājums” īstenošanu, kura aktivitātēs iesaistītas sešu valstu – Latvijas, Lietuvas, Igaunijas, Somijas, Slovākijas un Īrijas valsts un NVO. Projekta HESTIA aktivitātes – nacionālās un reģionālās diskusijas piecās valstīs, pētījums, speciālistu izglītošana, informatīvās aktivitātes – ir vienots pasākumu kopums, kas vērsts uz izpratnes veidošanu un visaptverošas rīcības ES dalībvalstīs ieviešanu, lai novērstu šo cilvēku tirdzniecības veidu.
3. Būtisku ieguldījumu sabiedrības informētības vairošanā fiktīvo laulību riskiem sniedz biedrība "Patvērums „Drošā māja”". Laikā no 2012. gada augusta līdz 2013. gada februārim biedrība organizēja informatīvo kampaņu „Pārdota brīvība”, lai brīdinātu iedzīvotājus par cilvēku tirdzniecības riskiem.

*Piezīmes*

1. Darba grupā tika iekļauti Ārlietu ministrijas, Iekšlietu ministrijas, Izglītības un zinātnes ministrijas, Kultūras ministrijas, Labklājības ministrijas, Tieslietu ministrijas, Veselības ministrijas, Vides aizsardzības un reģionālās attīstības ministrijas, kā arī Ģenerālprokuratūras un Valsts policijas pārstāvji. [↑](#endnote-ref-2)
2. Statistikas dati par pilsonības jautājumiem.

   **Latvijas pilsoņa statusa reģistrēšana**

   |  |  |  |  |  |
   | --- | --- | --- | --- | --- |
   | **Iesniegumi** | **2011.g.** | **2012.g.** | **2013.g.** | **2014.g.** |
   | Iesniegumu skaits | Nav datu | Nav datu | Nav datu | 8314 |
   | Pilsoņa statuss reģistrēts (personas) | 5014 | 5250 | 5335 | 7685 |

   *Avots: Pilsonības un migrācijas lietu pārvalde*

   **Bērna atzīšana par Latvijas pilsoni**

   |  |  |  |  |  |
   | --- | --- | --- | --- | --- |
   |  | **2011.g.** | **2012.g.** | **2013.g.** | **2014.g.** |
   | Iesniegumu skaits | Nav datu | Nav datu | 704 | 631 |
   | Par Latvijas pilsoni atzīto bērnu skaits | 576 | 741 | 637 | 616 |

   *Avots: Pilsonības un migrācijas lietu pārvalde*

   **Naturalizācijas iesniegumu skaits**

   |  |  |  |  |  |
   | --- | --- | --- | --- | --- |
   | **Gads** | **Naturalizācijas iesniegumu skaits** | **Uzņemti Latvijas pilsonībā** | **t.sk. viņu nepilngadīgie bērni** | **Pilsonībā uzņemtie trešo valstu piederīgie** |
   | 2011. | 2771 | 2467 | 135 | 98 |
   | 2012. | 2121 | 2213 | 125 | 81 |
   | 2013. | 1939 | 1732 | 117 | 98 |
   | 2014. | 1147 | 939 | 70 | 87 |

   *Avots: Pilsonības un migrācijas lietu pārvalde*

   **Pēc 1991. gada 21. augusta dzimušo nepilsoņu bērnu skaits, kuriem ir tiesības iegūt Latvijas pilsonību**

   |  |  |
   | --- | --- |
   | **Gads** | **Nepilsoņu bērnu skaits** |
   | 2011.g. | 11 300 |
   | 2012.g. | 9 670 |
   | 2013.g. | 8 989 |
   | 2014.g. | 7 846 |

   *Avots: Pilsonības un migrācijas lietu pārvalde*

   **Pilsoņu un nepilsoņu bērnu, kas dzimuši 2011.-2014. gadā, skaits un īpatsvars**

   |  |  |  |  |  |
   | --- | --- | --- | --- | --- |
   | **Dzimšanas gads** | **Pilsoņu skaits** | **Pilsoņi (%)** | **Nepilsoņu skaits** | **Nepilsoņi (%)** |
   | 2011.g. | 17 919 | 97,34 | 397 | 2,16 |
   | 2012.g. | 19 032 | 98,03 | 260 | 1,34 |
   | 2013.g. | 19 881 | 99,07 | 186 | 0,93 |
   | 2014.g. | 21 293 | 99.61 | 83 | 0,39 |

   *Avots: Pilsonības un migrācijas lietu pārvalde*

   **Nepilsoņu bērnu skaits, kam ir piešķirta Latvijas pilsonība**

   |  |  |  |  |  |  |
   | --- | --- | --- | --- | --- | --- |
   | **Gads** | **Bērnu skaits vecumā līdz 15 gadiem** | | | **Bērnu skaits vecumā no 15 līdz 18 gadiem** | |
   | Atzīti par Latvijas pilsoņiem | Pilsonība iegūta naturalizējoties kādam no vecākiem | Pilsonība iegūta, reģistrējot Latvijas pilsoņa statusu kādam no vecākiem | Pilsonība iegūta naturalizācijas kārtībā | Pilsonība iegūta reģistrācijas kārtībā |
   | 2011.g. | 637 | 628 | 154 | 339 | 654 |
   | 2012.g. | 718 |
   | 2013.g. | 640 |
   | 2014.g. | 616 |  |  |  |  |
   | Vecumā līdz 15 gadiem pilsonību ieguvušo bērnu kopskaits | ***4 258*** | | |  |  |
   | Vecumā līdz 18 gadiem pilsonību ieguvušo bērnu kopskaits | ***5 251*** | | | | |

   *Avots: Pilsonības un migrācijas lietu pārvalde* [↑](#endnote-ref-3)
3. Paralēli Latvijas pilsoņa statusam 1995. gadā tika radīts Latvijas nepilsoņa statuss, kā īpašs pagaidu statuss Latvijas Republikā dzīvojošiem bijušās PSRS pilsoņiem un viņu pēcnācējiem, kuriem nav Latvijas vai citas valsts pilsonības. Latvijas nepilsoņi nav uzskatāmi par bezvalstniekiem 1954. gada Konvencijas par bezvalstnieka statusu izpratnē, jo nepilsoņu tiesību loks ir daudz plašāks. [↑](#endnote-ref-4)
4. Laikā no 2011. –2015.gadam Tiesībsarga birojs ir sagatavojis ziņojumus par tādām tēmām kā bērnu tiesības; tiesības iegūt pamata un vispārējo izglītību bez maksas, kā arī šo tiesību nodrošināšana pašvaldību dibinātās izglītības iestādēs, nabadzības risks Latvijā; Valsts Sociālās aprūpes centri; tiesību uz taisnīgu tiesu nodrošināšana tiesas sēdēs, izmantojot videokonferenci; pašvaldību palīdzības ietvaros piedāvāto mājokļu kvalitāte; bilingvālā izglītība; ES finanšu instrumentu un valsts budžeta līdzekļu izlietojums romu integrācijai. [↑](#endnote-ref-5)
5. **Tiesai nodoto krimināllietu un apsūdzēto personu skaits par Krimināllikuma 78. pantā (nacionālā, etniskā un rasu naida izraisīšana) paredzētā noziedzīgā nodarījuma izdarīšanu.**

   |  |  |  |  |  |  |  |  |  |
   | --- | --- | --- | --- | --- | --- | --- | --- | --- |
   | Pabeigtas lietas pēc noziedzīgu nodarījumu veidiem | Tiesai nodoto krimināllietu skaits | | | | Tiesai nodoto apsūdzēto personu skaits | | | |
   |  | 2011.gada  2.pusgads | 2012.  gads | 2013.gads | 2014.  gads | 2011.gada  2.pusgads | 2012.  gads | 2013.  gads | 2014  .gads |
   | KL 78.pants | 1 | 4 | 14 | 7 | 1 | 6 | 14 | 7 |

   *Avots: Latvijas Republikas Prokuratūra*  [↑](#endnote-ref-6)
6. **Par naida vai uz aizspriedumiem balstīto noziedzīgo nodarījumu uzsākto kriminālprocesu pirmstiesas izmeklēšanas rezultāti**\*

   |  |  |  |  |  |  |  |  |  |  |  |  |  |  |  |  |  |
   | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
   | **Krimināllikuma pants** | **2011.** | | | | **2012.** | | | | **2013.** | | | | **2014.** | | | |
   |  | **Uzsākti kriminālprocesi** | Izbeigti kriminālprocesi | Nosūtīti kriminālvajāšanas uzsākšanai | Turpinās izmeklēšana | **Uzsākti kriminālprocesi** | Izbeigti kriminālprocesi | Nosūtīti kriminālvajāšanas uzsākšanai | Turpinās izmeklēšana | **Uzsākti kriminālprocesi** | Izbeigti kriminālprocesi | Nosūtīti kriminālvajāšanas uzsākšanai | Turpinās izmeklēšana | **Uzsākti kriminālprocesi** | Izbeigti kriminālprocesi | Nosūtīti kriminālvajāšanas uzsākšanai | Turpinās izmeklēšana |
   | 78. pants. Nacionālā, etniskā un rasu naida izraisīšana | **11** | 1 | 2 | 8 | **16** | 1 | 2 | 13 | **19** | 3 | 15 | 1 | **12** | 4 | 2 | 6 |
   | 149.1 pants. Diskriminācijas aizlieguma pārkāpšana | **0** | 0 | 0 | 0 | **0** | 0 | 0 | 0 | **0** | 0 | 0 | 0 | **0** | 0 | 0 | 0 |
   | 150. pants. Sociālā naida un nesaticības izraisīšana | **0** | 0 | 0 | 0 | **0** | 0 | 0 | 0 | **1** | 0 | 0 | 1 | **0** | 0 | 0 | 0 |

   *\*- dati uz 2015. gada maiju*

   *Avots: Iekšlietu ministrijas Informācijas centra Sodu reģistra datu noliktavas sistēmas (DWH) datu masīva „201505” dati*

   **Valstī pirmās instances tiesā izskatīto lietu par naida vai uz aizspriedumiem balstītiem noziedzīgiem nodarījumiem skaits**

   |  |  |  |  |  |  |  |  |  |  |  |  |  |  |  |  |
   | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
   | **Krimināllikuma pants** | **2011.** | | | **2012.** | | | **2013.** | | | **2014.** | | | **2015. gada 3 mēn.** | | |
   | **Kopā** | t.sk. pabeigtas ar spriedumu | t.sk. nodotas pirmstiesas izmeklēšanai | **Kopā** | t.sk. pabeigtas ar spriedumu | t.sk. nodotas pirmstiesas izmeklēšanai | **Kopā** | t.sk. pabeigtas ar spriedumu | t.sk. nodotas pirmstiesas izmeklēšanai | **Kopā** | t.sk. pabeigtas ar spriedumu | t.sk. nodotas pirmstiesas izmeklēšanai | **Kopā** | t.sk. pabeigtas ar spriedumu | t.sk. nodotas pirmstiesas izmeklēšanai |
   | 78. pants. Nacionālā, etniskā un rasu naida izraisīšana | **2** | 2 | 0 | **4** | 2 | 2 | **9** | 6 | 3 | **9** | 9 | 0 | **3** | 2 | 1 |

   *Pārskata gados pēc Krimināllikuma 149.1 panta (Diskriminācijas aizlieguma pārkāpšana) un 150. panta (Sociālā naida un nesaticības izraisīšana) pirmās instances tiesā nav izskatīta neviena lieta.*

   *Avots: Tiesu informatīvā sistēma*

   **Valstī par naida vai uz aizspriedumiem balstītiem noziedzīgiem nodarījumiem notiesāto personu skaits un piespriestie sodi**

   |  |  |  |  |  |  |  |  |  |  |  |  |
   | --- | --- | --- | --- | --- | --- | --- | --- | --- | --- | --- | --- |
   | **Krimināllikuma pants** | **2011.** | | | **2012.** | | **2013.** | | **2014.** | | **2015. gada**  **3 mēn.** | |
   |  | Notiesāto skaits | Piemērotais sods | Attaisnoto skaits\* | Notiesāto skaits | Piemērotais sods | Notiesāto skaits | Piemērotais sods | Notiesāto skaits | Piemērotais sods | Notiesāto skaits | Piemērotais sods |
   | 78. pants. Nacionālā, etniskā un rasu naida izraisīšana | 4 | Nosacīta brīvības atņemšana – 1;  Brīvības atņemšana līdz 1 gadam - 3 | 1 | 2 | Nosacīta brīvības atņemšana | 7 | Nosacīta brīvības atņemšana | 7 | Nosacīta brīvības atņemšana | 3 | Nosacīta brīvības atņemšana |

   *\*- pārējos pārskata gados tiesā attaisnoto personu nav bijis.*

   *Pārskata gados pēc Krimināllikuma 149.1 panta (Diskriminācijas aizlieguma pārkāpšana) un 150. panta (Sociālā naida un nesaticības izraisīšana) pirmās instances tiesā nav notiesāta neviena persona.*

   *Avots: Tiesu informatīvā sistēma* [↑](#endnote-ref-7)
7. **Latvijas iedzīvotāju skaits, sadalījums pēc valstiskās piederības un īpatsvars (%) (dati uz 1. janvāri)**

   |  |  |  |  |  |  |  |  |  |
   | --- | --- | --- | --- | --- | --- | --- | --- | --- |
   | **Gads** | **Latvijas pilsoņi** | **Pilsoņi (%)** | **Latvijas nepilsoņi** | **Nepilsoņi (%)** | **Latvijas bezvalstnieki** | **Ārzemnieki** | **Citi (%)** | **Kopā** |
   | 2011. | 1 854 684 | 82,9 | 326 735 | 14,6 | 171 | 55 320 | 2,5 | 2 236 910 |
   | 2012. | 1 844 741 | 83,2 | 312 189 | 14,1 | 173 | 59 950 | 2,7 | 2 217 053 |
   | 2013. | 1 837 206 | 83,5 | 297 883 | 13,5 | 175 | 65 828 | 3,0 | 2 201 196 |
   | 2014. | 1 823 135 | 83,6 | 282 876 | 13,0 | 176 | 73 963 | 3,4 | 2 180 293 |
   | 2015. | 1 813 466 | 84 | 262 622 | 12,2 | 180 | 83 691 | 3,8 | 2 160 125 |

   *Avots: Pilsonības un migrācijas lietu pārvalde* [↑](#endnote-ref-8)
8. **Dati par patvēruma meklētājiem Latvijā**

   |  |  |  |  |  |
   | --- | --- | --- | --- | --- |
   |  | **Pieteikumu skaits** | **Personas** | | **Vislielākais patvēruma meklētāju skaits no:** |
   |  |  | Pieaugušie | Bērni |  |
   | 2011. | 335 | 286 | 49 | Gruzijas (176), Kongo (39) |
   | 2012. | 189 | 163 | 26 | Gruzijas (106), Kongo (23) un Sīrijas (18) |
   | 2013. | 185 | 158 | 27 | Gruzijas (144), Sīrijas (15) |
   | 2014. | 364 | 308 | 56 | Gruzijas (166), Ukrainas (75) un Sīrijas (34) |
   | **Kopā** | 1073 | 915 | 158 |  |

   *Avots: Pilsonības un migrācijas lietu pārvalde*

   *2014. gadā saņemti 12 atkārtotie iesniegumi par bēgļa vai alternatīvā statusa piešķiršanu.*

   *2013. gadā saņemti 8 atkārtotie iesniegumi par bēgļa vai alternatīvā statusa piešķiršanu.* [↑](#endnote-ref-9)
9. Grozījumi „Krimināllikumā”, likumā „Par valsts kompensāciju cietušajiem”, „Bērnu tiesību aizsardzības likumā”, „Sociālo pakalpojumu un sociālās palīdzības likumā”, „Kriminālprocesa likumā”, „Latvijas Administratīvo pārkāpumu kodeksā”, „Pornogrāfijas ierobežošanas likumā”” un likumā “Par presi un citiem masu informācijas līdzekļiem”. [↑](#endnote-ref-10)
10. **Tiesai nodoto krimināllietu un apsūdzēto personu skaits par noziedzīgajiem nodarījumiem pret nepilngadīgajiem.**

    |  |  |  |  |  |  |  |  |  |
    | --- | --- | --- | --- | --- | --- | --- | --- | --- |
    | Pabeigtas lietas pēc noziedzīgu nodarījumu veidiem | Tiesai nodoto krimināllietu skaits | | | | Tiesai nodoto apsūdzēto personu skaits | | | |
    |  | 2011.gada  2.pusgads | 2012.  gads | 2013.gads | 2014.  gads | 2011.gada  2.pusgads | 2012.  gads | 2013.  gads | 2014. gads |
    | Cietsirdība un vardarbība pret nepilngadīgo KL 174.pants | 18 | 34 | 36 | 50 | 19 | 37 | 36 | 52 |
    | Nepilngadīgā iesaistīšana noziedzīgā nodarījumā KL 172.pants | 0 | 1 | 0 | 0 | 0 | 2 | 0 | 0 |
    | Seksuāla rakstura darbības ar personu, kura nav sasniegusi 16 gadu vecumu KL 161.pants | 6 | 13 | 21 | 18 | 6 | 14 | 22 | 18 |
    | Izvarošana KL 159.pantsa 2.,3.daļa | 3 | 14 | 9 | 11 | 6 | 16 | 10 | 11 |
    | Seksuāla vardarbība KL 160.pants | 4 | 10 | 7 | 8 | 4 | 11 | 7 | 9 |
    | Nepilngadīgā novešana līdz dzēruma stāvoklim KL 173.pants | 1 | 0 | 0 | 1 | 2 | 0 | 0 | 1 |
    | Pavešana netiklībā KL 162.pants | 15 | 26 | 21 | 25 | 15 | 27 | 22 | 25 |

    *Avots: Latvijas Republikas Prokuratūra* [↑](#endnote-ref-11)
11. **Valsts policijā saņemto sūdzību, iesniegumu un paziņojumu par iespējamiem vardarbības gadījumiem no Valsts policijas amatpersonu un darbinieku puses izskatīšanas rezultāti.**

    |  |  |  |  |  |  |  |  |  |  |  |
    | --- | --- | --- | --- | --- | --- | --- | --- | --- | --- | --- |
    | Gads | Saņemto materiālu sūdzību, iesniegumu kopskaits\* | No tiem fiziskās vardarbības (t.sk.vardarbības piedraudējumu) gadījumu kopskaits | No tiem psihiskās vardarbības (t.sk.vardarbības piedraudējumu) gadījumu kopskaits | No tiem vardarbības gadījumu pret nepilngadīgām personām kopskaits | No tiem vardarbības gadījumu pret aizdomās turētām, aizturētām personām kopskaits |  | Ziņas par saņemtā materiāla virzību un izskatīšanas rezultātiem | | | |
    | Gadījumu, kad vardarbība nav apstiprinājusies, kopskaits | Ierosināto disciplinārlietu kopskaits\*\* | Uzsākto kriminālprocesu skaits | Nosūtīto materiālu izskatīšanai Kriminālprocesa likuma kārtībā kopskaits | Sodīto par pretlikumīgo rīcību (vardarbību) policijas darbinieku kopskaits\* |
    | 2011. | 263 | 134 | 5 | 4 | 95 | 209 | 4 | 47 | 138 | 4 disciplinārsodi, 1 notiesāta persona |
    | 2012. | 305 | 121 | 6 | 6 | 125 | 254 | 3 | 44 | 125 | 2 disciplinārsodi, 1 notiesāta persona |
    | 2013. | 267 | 151 | 2 | 3 | 125 | 195 | 6 | 37 | 97 | 6 disciplinārsodi, 1 notiesāta persona |
    | 2014. | 322 | 164 | 8 | 2 | 108 | 271 | 7 | 39 | 94 | 7 disciplinārsodi, 6 notiesātas personas |

    *\*- t.sk. Valsts policijas Iekšējās drošības birojs pieņēma lietvedībā citu Valsts policijas struktūrvienību uzsāktos kriminālprocesus 2011. gadā – 29; 2012. gadā – 25; 2013. gadā – 19; 2014. gadā – 16. \*\*- t.sk. pārkāpumi, kas pieļauti ārpus darba laika*

    *Avots: Valsts policija* [↑](#endnote-ref-12)
12. Saskaņā ar Tieslietu ministrijas 2015.gada martā sniegto informāciju Iļģuciema cietuma izmeklēšanas cietuma nodaļā un Valmieras cietuma izmeklēšanas cietuma nodaļā pagaidām nav bijis iespējams nodrošināt attiecīgā standarta ieviešanu. [↑](#endnote-ref-13)
13. **Krimināllikuma 154.1 pants**

    |  |  |  |  |  |  |
    | --- | --- | --- | --- | --- | --- |
    | Gads | Ierosinātie kriminālprocesi | Aizdomās turamās personas | No tiem iztiesāšanai nosūtītie kriminālprocesi | Personu skaits, pret kurām iztiesāšanai nosūtīti kriminālprocesi | Aizdomās turamās personas pēc KL 154¹.panta(lēmums pieņemts konkrētajā gadā, process iespējams uzsākts citā) |
    | 2009 | 5 | 3 vīrieši 3 sievietes | 0 | 0 vīrieši 0 sievietes | - |
    | 2010 | 3 | 0 vīrieši 1 sievietes | 0 | 0 vīrieši 0 sievietes | - |
    | 2011 | 1 | 1 vīrieši 0 sievietes | 1 | 1 vīrieši 0 sievietes | - |
    | 2012 | 2 | 1 vīrieši 0 sievietes | 0 | 0 vīrieši 0 sievietes | - |
    | 2013 | 2 | 0 | 0 | 0 vīrieši 0 sievietes | 0 |
    | 2014 | 1 | 7 vīrieši  4 sievietes | 0 | 0 vīrieši 0 sievietes | 14 |

    *Avots: Iekšlietu ministrija*

    **Krimināllikuma 165.1 pants**

    |  |  |  |  |  |  |
    | --- | --- | --- | --- | --- | --- |
    | Gads | Ierosinātie kriminālprocesi | Aizdomās turamās personas | No tiem iztiesāšanai nosūtītie kriminālprocesi | Personu skaits, pret kurām iztiesāšanai nosūtīti kriminālprocesi | Aizdomās turamās personas pēc KL 165¹.panta(lēmums pieņemts konkrētajā gadā, process iespējams uzsākts citā) |
    | 2009 | 29 | 23 vīrieši 14 sievietes | 15 | 15 vīrieši 7 sievietes | - |
    | 2010 | 28 | 20 vīrieši 13 sievietes | 18 | 13 vīrieši 11 sievietes | - |
    | 2011 | 23 | 16 vīrieši 10 sievietes | 13 | 10 vīrieši 6 sievietes | - |
    | 2012 | 17 | 3 vīrieši 6 sievietes | 2 | 1 vīrieši 3 sievietes | - |
    | 2013 | 8 | 6 vīrieši  3 sievietes | 5 | 3 vīrieši  2 sievietes | 11 |
    | 2014 | 6 | 1 vīrietis  1 sieviete | 1 | 1vīrietis 0 sievietes | 3 |

    *Avots: Iekšlietu ministrija*

    **Krimināllikuma 165.pants**

    |  |  |  |  |  |  |
    | --- | --- | --- | --- | --- | --- |
    | Gads | Ierosinātie kriminālprocesi | Aizdomās turamās personas | No tiem iztiesāšanai nosūtītie kriminālprocesi | Personu skaits, pret kurām iztiesāšanai nosūtīti kriminālprocesi | Aizdomās turamās personas pēc KL 165.panta(lēmums pieņemts konkrētajā gadā, process iespējams uzsākts citā) |
    | 2009 | 5 | 20 vīrieši 6 sievietes | 3 | 16 vīrieši 5 sievietes | - |
    | 2010 | 8 | 15 vīrieši 15 sievietes | 6 | 13 vīrieši 13 sievietes | - |
    | 2011 | 9 | 18 vīrieši 14 sievietes | 5 | 11 vīrieši 12 sievietes | - |
    | 2012 | 15 | 10 vīrieši 19 sievietes | 10 | 9 vīrieši 11 sievietes | - |
    | 2013 | 12 | 13 vīrieši  30 sievietes | 7 | 1 vīrietis  3 sievietes | 45 |
    | 2014 | 10 | 5 vīrieši  19 sievietes | 2 | 2 vīrieši  5 sievietes | 38 |

    *Avots: Iekšlietu ministrija*

    Iesniedz: ārlietu ministra p.i. Anrijs Matīss

    Vīzē: valsts sekretāra p.i. Pēteris Vaivars

    Par projektu atbildīgā amatpersona:

    24.08.2015

    13 140

    A.Zālīte, 67016310,

    alise.zalite@mfa.gov.lv [↑](#endnote-ref-14)